Asoo Ezukoa Le Ɛtane Kɔsɔɔti Ndinli? Anzɛɛ “Asoo Ezukoa Nwo Anyebolo” A Le Ɛtane Kɔsɔɔti Ndinli A?\nKENGA YE WƆ Afrikaans Albanian Alur America Mumule Aneɛ Amharic Arabic Arabic (Lebanon) Armenian Armenian (West) Azerbaijani Bashkir Batak (Toba) Bicol Bislama Brazil Mumule Aneɛ Bulgarian Catalan Cebuano Chavacano Chichewa Chile Mumule Aneɛ Chin (Hakha) Chinese (Shanghainese) Chinese (Sichuanese Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Croatian Czech Danish Dutch Efik English Estonian Ewe Faroese Fijian Finnish Fon Frafra French Ga Georgian German German Mumule Aneɛ Giliki Gun Haitian Creole Hausa Hibulu Hiligaynon Hungarian Iban Icelandic Igbo Iloko Indonesian Isoko Italian Italy Mumule Aneɛ Japan Mumule Aneɛ Japanese Javanese Kabuverdianu Kamba Kannada Kazakh Kazakh (Arabic) Kikuyu Kiluba Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwanyama Kyangonde Latvian Lingala Lithuanian Low German Luganda Luo Luvale Macedonian Malagasy Malay Malayalam Maltese Mam Mapudungun Maya Mexico Mumule Aneɛ Mizo Mongolian Myanmar Ndonga Nepali Norwegian Nzema Okpe Oromo Ossetian Otetela Pangasinan Papiamento (Curaçao) Persian Peru Mumule Aneɛ Pidgin (West Africa) Polish Polish Mumule Aneɛ Portuguese (Brazil) Portuguese (European) Punjabi (Shahmukhi) Quechua (Ayacucho) Quechua (Bolivia) Quiche Quichua (Imbabura) Quichua (Tena) Rarotongan Romanian Russia Mumule Aneɛ Russian Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Sinhala Slovak Slovenian Solomon Islands Pidgin Spain Mumule Aneɛ Spanish Sranantongo Sunda Swahili Swati Swedish Tagalog Tahitian Tajiki Talian Tatar Tetun Dili Thai Tigrinya Tongan Tsonga Turkish Turkmen Twi Tzeltal Tzotzil Ukrainian Urdu Uzbek Uzbek (Roman) Valencian Venezuela Mumule Aneɛ Vietnamese Wolaita Xhosa Yoruba Zapotec (Lachiguiri) Zapotec (Quiatoni) Zulu\nAsoo Ezukoa Le Ɛtane Kɔsɔɔti Ndinli?\nKyɛkyɛ. Baebolo ne ɛnga kɛ ezukoa le ɛtane yɛɛ ɔnga kɛ ezukoa le ɛtane kɔsɔɔti ndinli. “Ezukoa le ɛtane kɔsɔɔti ndinli” mɔɔ menli ta ka la nee mɔɔ Baebolo ne ka la ɛnle ko. Mɔɔ Baebolo ne ka la a le kɛ “ezukoa nwo anyebolo le ɛtane kɔsɔɔti ndinli.”—1 Timote 6:10.\nDuzu a Baebolo ne ka ye wɔ ezukoa nwo a?\nDuzu ati a Baebolo ne bɔ yɛ kɔkɔ wɔ ezukoa nwo anyebolo nwo a?\nKɛ ɔkɛyɛ na yɛanyia ezukoa nwo folɛdulɛ mɔɔ wɔ Baebolo ne anu la azo nvasoɛ ɛ?\nBaebolo tɛkese ngakyile mɔɔ ka ezukoa nwo edwɛkɛ la\nBaebolo ne die to nu kɛ saa yɛfa ezukoa yɛdi gyima nrɛlɛbɛ nu a, ɔboa yɛ yɛɛ ɔbɔ yɛ “nwo bane” bɔbɔ. (Nolobɔvo 7:12) Bieko, Baebolo ne kanvo menli mɔɔ bie a bɛfa ezukoa bɛkyɛ awie mɔ bɛfa bɛda atiakunlukɛnlɛma ali la.—Mrɛlɛbulɛ 11:25.\nMekɛ ko ne ala, Baebolo ne bɔ yɛ kɔkɔ wɔ yɛ adwenle mɔɔ yɛfa yɛazie ezukoa zo la anwo. Ɔka kɛ: “Bɛmmamaa ezukoa nwo anyebolo ba bɛ ɛbɛlabɔlɛ nu, na bɛmaa bɛ kunlu ɛdwo mɔɔ bɛlɛ ye la anwo.” (Hibuluma 13:5) Ɛzukoalɛdeɛ ne a le kɛ, ɔwɔ kɛ yɛnyia ezukoa nwo adwenle kpalɛ na ɔnle kɛ yɛkpondɛ anwonyia. Emomu, ɔwɔ kɛ yɛfa yɛyɛ yɛ bodane kɛ yɛbakpondɛ ninyɛne mɔɔ yɛhyia nwo kpalɛ la, le kɛ aleɛ, adɛladeɛ nee dabelɛ.—1 Timote 6:8.\nMenli mɔɔ le anyebolo la ɛnrɛnyia dahuu ngoane. (Ɛfɛsɛsema 5:5) Wɔ adenle bie azo, anyebolo le awozonle ɛzonlenlɛ anzɛɛ adalɛ ɛzonlenlɛ. (Kɔlɔsaema 3:5) Bieko, fane dɔɔnwo ne ala, anyeboloma kpo ngyinlazo kpalɛ ɔlua mɔdenle mɔɔ bɛbɔ kɛ bɛbanyia mɔɔ bɛkpondɛ la ati. Mrɛlɛbulɛ tile 28:20 ka kɛ, ‘Bɛdabɛ mɔɔ bɛpele kɛ bɛkɛnyia bɛ nwo ndɛndɛ la ɛnrɛva bɛ nwo ɛnrɛli.’ Bie bɔbɔ a, bɛbava bɛ nwo bɛawula ɛtanelilɛ le kɛ apobɔlɛ, mɛlɛbɛla, menli ɛhyelɛ anzɛɛ sonla ɛhunlɛ nu.\nSaa ezukoa nwo anyebolo ammaa awie ambɔ ɛbɛlatane bɔbɔ a, ɔbahola yeamaa yeayia ngyegyelɛ gyɛne. Baebolo ne ka kɛ ‘menli mɔɔ anye ɛbolo kɛ bɛkɛnyia bɛ nwo la tɔ sɔnea nee ɛhane yɛɛ ngoasea nee munzule atiakunluwɔzo nu.’—1 Timote 6:9.\nSaa yɛanli ezukoa nzi yɛanyɛ ninyɛne mɔɔ yɛze kɛ ɔle ɛtane na ɔnzɔ Nyamenle anye la a, yɛbanyia ɛbulɛ yɛamaa yɛ nwo, Nyamenle bɛalie yɛ ado nu na yeaboa yɛ. Nyamenle ɛbɔ menli mɔɔ bɔ mɔdenle fi ahonle nu yɛ mɔɔ sɔ ɔ nye la ɛwɔkɛ kɛ: ‘Menrɛgyakyi bɛ ɛlɛ, yɛɛ menrɛkpo bɛ ɛlɛ.’ (Hibuluma 13:5, 6) Eza yemaa yɛnyia anwodozo kɛ “sonla mɔɔ di nɔhalɛ la banyia nyilalɛ dɔɔnwo.”—Mrɛlɛbulɛ 28:20.\nNolobɔvo 7:12: “Ezukoa bɔ bɛ nwo bane.”\nMɔɔ ɔkile: Saa yɛfa ezukoa yɛdi gyima nrɛlɛbɛ nu a, yɛbahola yɛanyia zolɛ nvasoɛ ɔluakɛ ɔbɔ yɛ nwo bane wɔ adenle bie azo.\nLuku 12:15: “Saa sonla nyia ɔ nwo bɔbɔ a, ye ninyɛne ne ɛnrɛhola ɛnrɛmaa ye ngoane.”\nMɔɔ ɔkile: Tɛ ezukoa a le debie titili wɔ ɛbɛlabɔlɛ nu a, yɛɛ tɛ yemɔ a bamaa yɛanyia ngoane a.\n1 Timote 6:10: “Ezukoa nwo anyebolo le ɛtane kɔsɔɔti ndinli, na bie mɔ ɛli ɔ nzi yemaa bɛminli bɛvi diedi ne anwo na bɛva nyanelilɛ dɔɔnwo bɛwowɔ bɛ nwo.”\nMɔɔ ɔkile: Ezukoa ɛnle ɛtane. Noko menli mɔɔ anye bolo ezukoa na bɛmaa ɔyɛ debie titili wɔ bɛ ɛbɛlabɔlɛ nu la yia ngyegyelɛ le kɛ, abusua nu ɛtetelɛ yɛɛ kpɔkɛdelɛ nwo ngyegyelɛ ɔluakɛ bɛfa mekɛ dɔɔnwo bɛyɛ gyima.\nHibuluma 13:5: “Bɛmmamaa ezukoa nwo anyebolo ba bɛ ɛbɛlabɔlɛ nu, na bɛmaa bɛ kunlu ɛdwo mɔɔ bɛlɛ ye la anwo.”\nMɔɔ ɔkile: Kɛ anrɛɛ yɛbayɛ biala yɛakpondɛ anwonyia la, nrɛlɛbɛ wɔ nu kɛ yɛbakpondɛ mɔɔ yɛhyia nwo la ala.\nMateyu 19:24: “Ɔla aze ɔmaa afunlumu kɛ ɔkɛwolo agbuyia nye nu tɛla kɛ sukoavolɛ kɛhɔ Nyamenle Belemgbunlililɛ ne anu.”\nMɔɔ ɔkile: Ɛnee Gyisɛse ɛdo ɛsalɛ ɛvɛlɛ kpavolɛ sukoavolɛ bie kɛ ɔradoa ye la ɛtɛkyɛle. Kpavolɛ ne anyɛ ɔluakɛ ɛnee ye ahonle wɔ ye agyapadeɛ ne anu. Ɔti, ɛnee Gyisɛse ɛlɛfa kɔkɔbɔlɛ amaa. Awie mɔɔ maa ye anwonyia kyia ye tɛla Nyamenle la ɛnrɛnyia dahuu ngoane.\nGyima & Ezukoa\nNvasoɛ boni a wɔ zo kɛ bɛbali nɔhalɛ na bɛalie bɛ nwo bɛali ɛ?\nFa nwa awie Fa nwa awie Asoo Ezukoa Le Ɛtane Kɔsɔɔti Ndinli?\nijwbq edwɛkɛ 166


KENGA YE WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Cebuano Chichewa Chinese (Shanghainese) Chinese (Sichuanese Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Fijian Finnish French Ga Georgian German Giliki Gun Haitian Creole Hausa Hibulu Hiligaynon Hungarian Iban Igbo Iloko Indonesian Italian Japanese Kachin Kazakh Kazakh (Arabic) Kikuyu Kiluba Kinyarwanda Kirghiz Kirundi Korean Lingala Lithuanian Luo Malagasy Malay Malayalam Maltese Mambwe-Lungu Myanmar Norwegian Nzema Oromo Pangasinan Polish Portuguese (Brazil) Portuguese (European) Romanian Russian Samoan Sepedi Serbian (Cyrillic) Serbian (Roman) Setswana Shona Sidama Sinhala Slovak Slovenian Somali Spanish Swahili Swedish Tagalog Tatar Telugu Thai Tigrinya Tiv Turkish Turkmen Ukrainian Urhobo Vietnamese Xhosa Yoruba Zulu\nNgɛlɛlera ne ka Kelaese mɔɔ bara kenle bie yearabua menli mɔɔ wɔ azɛlɛ ye azo ndɛne la anwo edwɛkɛ dɔɔnwo. * Kɛ neazo la, Mateyu 25:31-33 ka kɛ:\n“Saa sonla Ra ne [Gyisɛse Kelaese] ba wɔ ye anyunlunyia nu mɔɔ ye anwumabɔvolɛma kɔsɔɔti boka ɔ nwo la a, ɔbadɛnla aze wɔ ye anyunlunyia belemgbunli ebia ne azo. Bɛbaboɔboa maanle maanle ne amuala anloa wɔ ɔ nyunlu, na ɔbahyɛ menli ne anu nwiɔ kɛ mɔɔ mboaneneavolɛ ye mboane fi mbɔnkye nu la. Na ɔbava mboane ne yeagua ɔ sa fema zo na yeava mbɔnkye ne yeagua ye bɛne zo.”\nNdɛnebualɛ ɛhye boka “anwongyelelɛ kpole” ne mɔɔ sumunli kɛ ewiade bɔle ɔ bo badwu ɛnɛ bie ɛtɛsile ɛlɛ la anwo. Anwongyelelɛ ɛhye bahɔwie wɔ Amagɛdɔn konle ne anu. (Mateyu 24:21; Yekile 16:16) “Bɛbava dahuu ɛzɛkyelɛ bɛahwe” Kelaese agbɔvolɛ mɔɔ bɛha bɛ nwo edwɛkɛ wɔ mbɔnkye ɛrɛlɛ ne anu la anzo. (2 Tɛsalonaekama 1:9; Yekile 19:11, 15) Mɔɔ nee ɛhye le ngakyile la, ye nɔhalɛ azonvolɛ mɔɔ bɛle mboane ne la banyia “dahuu ngoane” nwo anyelazo.—Mateyu 25:46.\nMekɛ boni a Kelaese bara a?\nGyisɛse hanle kɛ: “Mɔɔ fale kenle zɔhane nee dɔnehwele ne anwo la ɛdeɛ, awie biala ɛnze.” (Mateyu 24:36, 42; 25:13) Noko akee, ɔhanle “sɛkɛlɛneɛ” mɔɔ bala ali yeamaa bɛanwu ye kɛ ye ɛralɛ ne ɛdwu la anwo edwɛkɛ.—Mateyu 24:3, 7-14; Luku 21:10, 11, 11.\nAsoo Kelaese bara wɔ sunsum nu anzɛɛ nwonane nu?\nBɛdwazole Gyisɛse la ɔnyianle sunsum nu sonlabaka, yemɔti ɔbara kɛ sunsum nu abɔdeɛ na tɛ nwonane nu ɔ. (1 Kɔlentema 15:45; 1 Pita 3:18) Ɔlua ɛhye ati, kenle mɔɔ aleɛ kye a Gyisɛse bawu la ɔhanle ɔhilele ye ɛzoanvolɛma ne kɛ: “Yeha mekɛ ekyi bie, ewiade ne ɛnrɛnwu me bieko.”—Dwɔn 14:19.\nKelaese ɛralɛ ne anwo adalɛ edwɛkɛ mɔɔ ɛlie duma\nAdalɛ edwɛkɛ: Saa Baebolo ne ka kɛ menli banwu Gyisɛse kɛ ‘ɔlua anwuma amungu nu ɔlɛba’ a, ɔkile kɛ bɛbava bɛ nye banwu Gyisɛse ɛralɛ ne.—Mateyu 24:30.\nNɔhalɛ edwɛkɛ: Baebolo ne ta fa amungu ka debie mɔɔ yɛ nye ɛnnwu ye la anwo edwɛkɛ. (Sɛlɛvolɛma 16:2; Ɛdianlɛ 11:25; Mɛla ne 33:26) Kɛ neazo la, Nyamenle hanle hilele Mosisi kɛ: “Nea, mebalua amungu kumɔɔnwo bie anu meara.” (Adendulɛ 19:9) Mosisi anva ɔ nye annwu Nyamenle. Zɔhane ala a, Kelaese mɔɔ ‘balua anwuma amungu nu ara’ la kile kɛ menli balie ado nu kɛ yera ɔnva nwo kɛ bɛnrɛva bɛ nye bɛnrɛnwu ye la.\nAdalɛ edwɛkɛ: Ɔwɔ kɛ yɛfa edwɛkɛ “ɛnyelɛ muala banwu ye” mɔɔ fale Kelaese ɛralɛ ne anwo mɔɔ wɔ Yekile 7:1 la zɔhane ala.\nNɔhalɛ edwɛkɛ: Ɔyɛ a bɛfa Giliki edwɛkɛkpɔkɛ “ɛnyelɛ” nee “ɛnwunlɛ” bɛdi gyima wɔ Baebolo ne anu bɛkile debie mɔɔ awie ɛlie ɛdo nu la emomu ɔngile debie mɔɔ bɛfa bɛ nye banwu ye. * (Mateyu 13:15; Luku 19:42; Wulomuma 15:21; Ɛfɛsɛsema 1:18) Baebolo ne ka kɛ Gyisɛse mɔɔ bɛdwazo ye la a le “mɔɔ ɔ ngome . . . ɔde wienyi mɔɔ bɛngola bɛmbikye ye . . . mɔɔ awie biala ɛngola ɛnnwu ye la.” (1 Timote 6:16) Yemɔti “ɛnyelɛ muala banwu ye” ɔluakɛ menli balie ado nu kɛ Gyisɛse a le awie mɔɔ Nyamenle balua ɔ nwo zo abua ndɛne a.—Mateyu 24:30.\nAdalɛ edwɛkɛ: Edwɛkɛ mɔɔ wɔ 2 Dwɔn 7 la kile kɛ Gyisɛse bara wɔ nwonane nu.\nNɔhalɛ edwɛkɛ: Baebolo ngyɛnu ne ka kɛ: “Mɛlɛbɛlama dɔɔnwo ɛra ewiade, bɛdabɛ mɔɔ bɛnga ye bagua nu kɛ Gyisɛse Kelaese rale nwonane nu la.”\nWɔ ɛzoanvolɛ Dwɔn mekɛ zo, bie mɔɔ anlie ali kɛ Gyisɛse rale azɛlɛ ye azo kɛ sonla la. Ɛnee bɛfɛlɛ bɛ Nrɛlɛbɛvolɛma mɔɔ die ninyɛne ngakyile di. Bɛhɛlɛle 2 Dwɔn 7 kɛ bɛfa bɛbɔ bɛ adalɛ edwɛkɛ ne bɛagua.\n^ ɛden. 1 Ɔwɔ nuhua kɛ menli dɔɔnwo fa edwɛkɛ “ɛralɛ bieko” kile Kelaese ɛralɛ ne ɛdeɛ, noko edwɛkɛ ɛhye ɛnle Baebolo ne anu.\n^ ɛden. 9 Nea The New Thayer’s Greek-English Lexicon of the New Testament (1981), mukelɛ 451 nee 470.\nSukoa kɛzi menli nyɛleɛ nee bɛ subane da ye ali kɛ yɛde mekɛ mɔɔ ɔnrɛhyɛ na awieleɛ ne ara la anu kɛ mɔɔ Baebolo ne hanle dole ɛkɛ ne la anwo debie.\nFa nwa awie Fa nwa awie Duzu A Le Kelaese Ɛralɛ Ne?\nijwbq edwɛkɛ 97


Gyɛnɛsese 40 | Yintanɛte Zo Baebolo | Ewiade Fofolɛ Ngilebɛbo\nDwosefi hilele pilizama ne ɛlalɛ bo (1-19)\n‘Nyamenle a kile ɛlalɛ bo a’ (8)\nFalo awolɛ kenle ɛkponledolɛ (20-23)\n40 Ɛhye mɔ anzi, Yigyibiti belemgbunli ne nzasuvolɛ kpanyinli ne+ nee ye paanotovolɛ kpanyinli ne yɛle ɛtane tiale bɛ menle Yigyibiti belemgbunli ne. 2 Ɔti Falo vale ye mgbanyima nwiɔ ne, nzasuvolɛ kpanyinli ne nee ye paanotovolɛ kpanyinli ne+ anwo ɛya, 3 na ɔvale bɛ ɔhɔguale efiade wɔ sinzavolɛma kpanyinli ne+ sua nu ɛkɛ ne, ɛleka mɔɔ ɛnee Dwosefi la la.+ 4 Akee sinzavolɛma kpanyinli ne yele Dwosefi kɛ ɔzonle bɛ,+ na bɛlale efiade ɛkɛ ne bɛhyɛle ekyii.* 5 Kenle ko nɔɔzo, Yigyibiti belemgbunli ne nzasuvolɛ ne nee ye paanotovolɛ ne mɔɔ ɛnee gua efiade ɛkɛ ne la biala hanle ɛlalɛ, na ɛnee asolo mɔɔ ɛlalɛ biala abo kile a. 6 Aleɛ hyenle mɔɔ Dwosefi rale ɛkɛ ne na ɔnwunle bɛ la, ɛnee bɛ nyunlu ɛyɛ alɔbɔlɛ alɔbɔlɛ. 7 Ɔti ɔbizale Falo mgbanyima ne mɔ mɔɔ ɔ nee bɛ la efiade wɔ ɔ menle ne sua nu ɛkɛ ne la kɛ: “Duzu ati a bɛ nyunlu ɛyɛ alɔbɔlɛ ɛnɛ a?” 8 Na bɛhanle bɛhilele ye kɛ: “Yɛ nuhua ko biala ɛha ɛlalɛ, noko awie ɛnle ɛke mɔɔ ɔbahile ɔ bo yeahile yɛ a.” Dwosefi zele bɛ kɛ: “Tɛ Nyamenle a kile ɛlalɛ bo ɔ?+ Mesɛlɛ bɛ, bɛha bɛhile me.” 9 Ɔti nzasuvolɛ kpanyinli ne hanle ye ɛlalɛ ne hilele Dwosefi. Ɔhanle kɛ: “Wɔ me ɛlalɛ ne anu, ɛnee vanye baka bie gyi me nyunlu. 10 Ɛnee vanye baka ne lɛ ngane nsa, na ɔfefɛle nya, ɔbɔle ndotolo, ɔzole vanye ma siakɛ na ma ne mɔ bolole. 11 Na ɛnee melɛ Falo kanrɛlɛ ne me sa nu, na mentetele vanye ma ne na mendwihwinle menguale Falo kanrɛlɛ ne anu. Akee menvale kanrɛlɛ ne menwulale Falo asa anu.” 12 Dwosefi zele ye kɛ: “Mɔɔ ɛlalɛ ne abo kile la ɛne: Ngane nsa ne le kenle nsa. 13 Ɛnɛ anwo zo kenle nsa, Falo baye wɔ avi ɛke* na yeava wɔ gyinlabelɛ ne yeamaa wɔ bieko,+ na ɛbava Falo kanrɛlɛ ne wɔawula ɔ sa nu kɛ mɔɔ ɛnee ɛyɛ ye wɔ mekɛ mɔɔ ɛnee ɛsu ye nza ne la.+ 14 Noko saa ninyɛne kɔ boɛ maa wɔ a, anrɛɛ kakye me. Mesɛlɛ wɔ, da ɛlɔlɛ kpundii ali kile me na ka me nwo edwɛkɛ kile Falo, amaa yeaye me yeavi ɛke. 15 Nɔhalɛ nu, bɛhyele me bɛvile Hibuluma azɛlɛ zo,+ yɛɛ metɛyɛle debie biala wɔ ɛke mɔɔ ɔti ɔwɔ kɛ bɛto me efiade* a.”+ 16 Mɔɔ paanotovolɛ kpanyinli ne nwunle kɛ ɛlalɛ ne mɔɔ Dwosefi ɛhile ɔ bo la le edwɛkɛ kpalɛ la, ɔzele Dwosefi kɛ: “Medame noko menganle ɛlalɛ kɛ ɛnee mezo paano ahɛndɛne nsa wɔ me ti zo, 17 na ɛnee ninyɛne ngakyile mɔɔ bɛto bɛmaa Falo la amuala bie wɔ kɛndɛne ne mɔɔ gyi zolɛ kpalɛ la anu, na ɛnee nloma ɛlɛsuso ninyɛne mɔɔ wɔ kɛndɛne ne anu la ali wɔ me ti zo.” 18 Dwosefi buale ye kɛ, “Mɔɔ ɛlalɛ ne abo kile la ɛne: Ahɛndɛne nsa ne le kenle nsa. 19 Ɛnɛ anwo zo kenle nsa, Falo bapɛ ɛ ti* na yeahenda wɔ wɔ baka zo, na nloma basuso ɛ nwo nane ne ali.”+ 20 Kenle nsa ne azo, Falo lile ye awolɛ kenle,+ na ɔdole ɛkponle ɔmaanle ye sonvolɛma ne kɔsɔɔti, na ɔyele nzasuvolɛ kpanyinli ne nee paanotovolɛ kpanyinli ne* ɔrale ye sonvolɛma ne anyunlu. 21 Ɔvale nzasuvolɛ kpanyinli ne gyinlabelɛ ne ɔmaanle ye bieko, na ɔdoale zo ɔzule nza ɔmaanle Falo. 22 Noko ɔhendanle paanotovolɛ kpanyinli ne wɔ baka zo kɛ mɔɔ Dwosefi hilele bɛ ɛlalɛ ne mɔ abo hilele bɛ la.+ 23 Noko nzasuvolɛ kpanyinli ne angakye Dwosefi; ɔ rɛle vile ye.+\n^ Hibulu aneɛ nu, “mekɛ ekyi.”\n^ Hibulu aneɛ nu, “bamaa ɛ ti zo.”\n^ Hibulu aneɛ nu, “bula nu; kuma nu.”\n^ Hibulu aneɛ nu, “bamaa ɛ ti zo avi zo.”\n^ Hibulu aneɛ nu, “ɔmaanle nzasuvolɛ ne nee paanotovolɛ ne ati zo.”


Ayezaya 2 | Yintanɛte Zo Baebolo | Ewiade Fofolɛ Ngilebɛbo\nKonle dadeɛ ne mɔ bayɛ ɛyazonlɛ ninyɛne (4)\nGyihova kenle ne babɔ anwomemaazoma anyiemgba (6-22)\n2 Debie mɔɔ Emɔzo ara Ayezaya nwunle ye wɔ Dwuda nee Gyɛlusalɛm anwo la ɛne:+ 2 Wɔ mekɛ mɔɔ li awieleɛ la anu,*Boka ne mɔɔ Gyihova sua ne gyi zolɛ laBagyinla kpundii wɔ awoka ne mɔ ati zo,+Na bɛbamaa ye zo bɛadɛla awoka ngyikyi ne mɔ,Na maanle maanle kɔsɔɔti bapia bɛ nwo ahɔ ɛkɛ.+ 3 Na menli dɔɔnwo bahɔ na bɛaha kɛ: “Bɛrɛla, bɛmaa yɛhɔ Gyihova boka ne azo,Yɛhɔ Gyekɔbo Nyamenle ne sua nu.+ Ɔbahilehile yɛ ye ndenle ne mɔ,Na yɛbalua ye ndenle ne mɔ anu.”+ Ɔluakɛ mɛla* vi Zayɔn bara,Yɛɛ Gyihova edwɛkɛ ne vi Gyɛlusalɛm bara.+ 4 Ɔbabua maanle maanle ne mɔ ndɛneNa yeaziezie menli dɔɔnwo avinli edwɛkɛ. Bɛbabolo bɛ konle dadeɛ ne mɔ bɛayɛ funduazɛlɛ* Na bɛabolo bɛ atwɛ ne mɔ bɛayɛ ɛyazonlɛ mbulalɛ.+ Maanle bie ɛnrɛva konle dadeɛ ɛnrɛra maanle gyɛne nwo zo,Yɛɛ bɛnrɛzukoa konle ɛhonlɛ bieko.+ 5 O Gyekɔbo abozoamra, bɛrɛla,Bɛmaa yɛlua Gyihova wienyi ne anu.+ 6 Wɔkpo wɔ menli ne, Gyekɔbo abozoamra ne,+Ɔboalekɛ ninyɛne mɔɔ vi Aduduleɛ la ɛyi bɛ tɛkɛɛ;Bɛye ngonyia+ kɛ Filisitiama la,Yɛɛ nyɛvolɛ ngakula ɛbu bɛ nwo zo. 7 Dwɛtɛ fufule nee nvutuke ɛyi bɛ azɛlɛ ne tɛkɛɛ,Yɛɛ bɛ anwonyia ne ɛnlɛ ɔ nloa. Mgbɔnwɔ ɛyi bɛ azɛlɛ ne tɛkɛɛ,Yɛɛ bɛ ehwili ne mɔ ɛnlɛ ɔ nloa.+ 8 Nyamenle mɔɔ nvasoɛ ɛnle bɛ nwo zo la ɛyi bɛ azɛlɛ ne azo tɛkɛɛ.+ Bɛsonle bɛ sa anloa gyima,Debie mɔɔ bɛva bɛ sa mrɛlɛsɛka bɛyɛ la. 9 Yemɔti sonla ɛdo ɔ nwo aze, yeha aze,Na ɛnrɛhola ɛnrɛva ɛnrɛhyɛ bɛ. 10 Bɛwolo bodane nu na bɛvea bɛ nwo wɔ ndɛtɛlɛ nuƆlua Gyihova ɛya ne mɔɔ yɛ ɛzulolɛNee ye kpoleyɛlɛ ne mɔɔ bo zolɛ la ati.+ 11 Bɛbaha sonla mɔɔ memaa ɔ nwo zo la aze,Yɛɛ adubɛnwo sonla baha aze.* Kenle zɔhane, Gyihova angomekye a bɛbamaa ye zo a. 12 Ɔluakɛ ɔle ɛlɔne Gyihova kenle.+ Ɔbara awie biala mɔɔ le anwomemaazo nee adubɛnwo la anwo zo,Ɔbara awie biala mɔɔ bɛmaa ye zo anzɛɛ bɛha ye aze la anwo zo.+ 13 Ɔbara Lɛbanɔn sida mbaka ndendenle nee mgbole kɔsɔɔti anwo zoNee Beehyan oku mbaka kɔsɔɔti anwo zo, 14 Ɔbara awoka mgbole ndendenleNee ngyikyi kɔsɔɔti anwo zo, 15 Ɔbara tawa tendenle biala nee bane ɛsesebɛ biala anwo zo, 16 Ɔbara Tahyehye meli+Nee ɛlɛne ngɛnlɛma kɔsɔɔti anwo zo. 17 Bɛbaha sonla mɔɔ memaa ɔ nwo zo la aze,Yɛɛ adubɛnwo sonla baha aze.* Kenle zɔhane, Gyihova angomekye a bɛbamaa ye zo a. 18 Nyamenle ne mɔ mɔɔ nvasoɛ ɛnle bɛ nwo zo la abo zo baminli bɔkɔɔ.+ 19 Na menli bawolo awolɛ mbɔneNee azɛlɛ bo adokule nu,+Ɔlua Gyihova ɛya ne mɔɔ yɛ ɛzulolɛNee ye kpoleyɛlɛ ne mɔɔ bo zolɛ la ati,+Wɔ mekɛ mɔɔ ɔkɛmaa ɔ nwo zo ɔkɛmaa azɛlɛ ne kɛwoso kpole la. 20 Kenle zɔhane, menli basesa dwɛtɛ fufule nee nvutuke nyamenle ne mɔ mɔɔ nvasoɛ ɛnle bɛ nwo zoMɔɔ bɛyɛ bɛmaa bɛ nwo na bɛsonle bɛ laNa bɛavuandi bɛ bɛamaa amgbɔde* nee akpanlɛ ne mɔ,+ 21 Amaa bɛahola bɛawolo awolɛ mbɔneNee bodane adokule nu,Ɔlua Gyihova ɛya ne mɔɔ yɛ ɛzulolɛNee ye kpoleyɛlɛ ne mɔɔ bo zolɛ la ati,Wɔ mekɛ mɔɔ ɔkɛmaa ɔ nwo zo ɔkɛmaa azɛlɛ ne kɛwoso kpole la. 22 Bɛmmafa bɛ nwo bɛto sonla,Mɔɔ ɔdie ɛnwomenle wɔ ɔ bonyi nu ala la anwo zo. Duzu ati a ɔwɔ kɛ ɛbu ɔ nwo mgbonda a?\n^ Anzɛɛ “Wɔ awieleɛ mekɛ ne anu.”\n^ Anzɛɛ “babɛlɛ adubɛnwo sonla aze.”\n^ Nane ngyikyi bie mɔɔ zɔho ahila mɔɔ bɛle adidikpoku la.


Kɔmaa Hibuluma 5:1-14\nMenli mɔɔ ɛtɛnyinle la anwo kɔkɔbɔlɛ (11-14)\n5 Na ɛsɔfo kpanyinli biala mɔɔ bɛye ye bɛfi menli avinli la, bɛkpa ye kɛ ɔyɛ Nyamenle gyima ɔmaa menli,+ amaa yeava ahyɛlɛdeɛ nee ɛtane nwo afɔlebɔlɛ yeamaa.+ 2 Ɔkola ɔ nee bɛdabɛ mɔɔ bɛnze na bɛfo* la di ye wɔ anwunvɔnezelɛ nu* ɔluakɛ ɔdaye noko ɔlɛ ye sinlidɔlɛ, 3 na ɛhye ati ɔwɔ kɛ ɔbɔ ɔdaye mumua ne ye ɛtane nwo afɔle kɛ mɔɔ ɔbɔ ɔmaa menli ne la.+ 4 Awie ɛngola ɛnva enililɛ ɛhye ɛmmaa ɔ nwo, kyesɛ Nyamenle ɛvɛlɛ ye na ɔ sa aha ye, kɛ mɔɔ ɔvɛlɛle Aalɔn la.+ 5 Zɔhane ala a Kelaese anwula ɔ nwo anyunlunyia+ anyɛ ɔ nwo ɛsɔfo kpanyinli a, emomu Ahenle mɔɔ wulale ye anyunlunyia la a zele ye kɛ: “Ɛle me ra; ɛnɛ merayɛ wɔ papa” la.+ 6 Eza ɔka ye wɔ ɛleka fofolɛ kɛ, “Ɛle ɛsɔfo dahuu kɛ Mɛlekezidɛke la.”+ 7 Mekɛ mɔɔ Kelaese wɔ azɛlɛ ye azo la,* ɔluale ɛnelɛ kpole nee ɛzunlɛ zo ɔvale ye modolɛ nee ye nzɛlɛlɛ+ ɔdole Ahenle mɔɔ kola die ye fi ewule nu la anyunlu, na ye nyamenlezulolɛ ti ɔdiele ye. 8 Ɔle ralɛ bɔbɔ ɛdeɛ, noko ɔzukoale tieyɛ ɔvile amaneɛ mɔɔ ɔnwunle ye la anu.+ 9 Na mekɛ mɔɔ ɔlile munli la,+ ɔrayɛle awie mɔɔ bɛdabɛ mɔɔ bɛtie ye la amuala balua ɔ nwo zo anyia dahuu ngoanelielɛ a,+ 10 ɔluakɛ Nyamenle ɛkpa ye ɛsɔfo kpanyinli kɛ Mɛlekezidɛke la.+ 11 Yɛlɛ ɔ nwo edwɛkɛ dɔɔnwo yɛka, noko ɔyɛ se kɛ yɛbahilehile nu ɔluakɛ ɔkyɛ na bɛade edwɛkɛ bo.* 12 Na kɛkala* anrɛɛ ɔwɔ kɛ bɛyɛ kilehilevolɛma, noko bɛtɛkyia awie mɔɔ babɔ ɔ bo ahilehile bɛ Nyamenle edwɛkɛ nwuanzanwuanza ne anu mɔlebɛbo ninyɛne ne bieko a,+ na bɛzia bɛyɛ kɛ menli mɔɔ hyia nyɛfonzule na tɛ aleɛ mɔɔ anu yɛ ɛlomboɛ la. 13 Na awie biala mɔɔ kɔ zo no nyɛfonzule la ɛnze tenlene edwɛkɛ ne, ɔluakɛ ɔle kakula ekyi.+ 14 Noko aleɛ mɔɔ anu yɛ ɛlomboɛ la wɔ ɛkɛ maa menli mɔɔ bɛnyi, bɛdabɛ mɔɔ bɛfa bɛ adwenle bɛyɛ gyima la ati bɛtete ye bɛmaa ɔkola ɔnwu ngakyile mɔɔ wɔ kpalɛ nee ɛtane nu la.\n^ Anzɛɛ “bɛtɛɛ.”\n^ Anzɛɛ “bɛnyɛ ye ndɛ bɛndie edwɛkɛ.”


Edwɛne 125 | Yintanɛte Zo Baebolo | Ewiade Fofolɛ Ngilebɛbo\nGyihova bɔ ye menli nwo bane\n“Kɛ mɔɔ awoka ɛbɔ Gyɛlusalɛm ɛyia la” (2)\n“Anzodwolɛ ɛha Yizilayɛ” (5)\nAnwumavolɛ Edwɛne. 125 Bɛdabɛ mɔɔ bɛfa bɛ nwo bɛto Gyihova anwo zo la,+Bɛle kɛ Zayɔn Boka mɔɔ ɛmkpusuNa ɔgyi ye kpundii dahuu la.+ 2 Kɛ mɔɔ awoka ɛbɔ Gyɛlusalɛm ɛyia la,+Zɔhane ala a Gyihova bɔ ye menli ne anwo yia a+Ɔvi ɛnɛ mɔɔ kɔ la yɛɛ dahuu. 3 Amumuyɛma belemgbunli kpɔma ɛnrɛdɛnla azɛlɛ mɔɔ bɛpɛ bɛmaa tenlenema la azo dahuu,+Amaa tenlenema anzia* anyɛ mɔɔ le ɛtane la.+ 4 O Gyihova, yɛ kpalɛ maa bɛdabɛ mɔɔ bɛle kpalɛ,+Bɛdabɛ mɔɔ bɛ ahonle nu te la.+ 5 Bɛdabɛ mɔɔ bɛsia bɛ nzi bɛkɔyɛ ninyɛndane la,Gyihova baye bɛ nee ɛtanevolɛma avi ɛkɛ.+ Anzodwolɛ ɛha Yizilayɛ.\n^ Anzɛɛ “angakyi bɛ sa.”


Gyima ne 8 | Yintanɛte Zo Baebolo | Ewiade Fofolɛ Ngilebɛbo\nƐzoanvolɛma Gyima 8:1-40\nSɔɔlo yɛle bɛ kpɔdekpɔde (1-3)\nFelepe ɛzonlenlɛ gyima ne zole ma wɔ Samɛlea (4-13)\nBɛzoanle Pita nee Dwɔn wɔ Samɛlea (14-17)\nSaemɔn yɛle kɛ ɔtɔ sunsum nwuanzanwuanza (18-25)\nYiteyopeanli kpanyinli ne (26-40)\n8 Sɔɔlo noko liele ye ɛhunlɛ ne dole nu.+ Ɔvi kenle zɔhane bɛbɔle ɔ bo bɛyɛle asafo ne mɔɔ wɔ Gyɛlusalɛm la kpɔdekpɔde kpalɛ; bɛ muala bɛbɔle asande bɛhɔle Dwudiya nee Samɛlea maanzinli ne mɔ anu, na ɔhale ɛzoanvolɛma ne ala.+ 2 Na menli bie mɔɔ bɛsulo Nyamenle la vale Sitivin hɔziele ye, na bɛzunle ye kpole kpalɛ. 3 Na Sɔɔlo bɔle ɔ bo kɛ ɔsɛkye asafo ne. Ɔwolowolole azua nu ɔhɔhwenle mrenyia nee mraalɛ ɔvindele na ɔmaanle bɛhɔguale bɛ efiade.+ 4 Noko menli mɔɔ bɔle asande la bɔle edwɛkpa ne nolo wɔ ɛleka biala mɔɔ bɛhɔle la.+ 5 Felepe hɔle Samɛlea suakpole ne*+ azo na ɔbɔle ɔ bo ɔhanle Kelaese ne anwo edwɛkɛ ɔhilele bɛ. 6 Mɔɔ menli ne diele Felepe na bɛnwunle nwanwane ninyɛne ne mɔ mɔɔ ɔlɛyɛ la, bɛ muala bɛvale koyɛlɛ bɛdiele mɔɔ ɔlɛka la kpalɛ. 7 Ɛnee sunsum ɛtane wɔ menli dɔɔnwo anwo, na ɛnee bɛfa ɛnelɛ kpole bɛteɛdea nu na bɛfi bɛ nwo bɛtu.+ Eza menli mɔɔ ɛbubu nee wuliravolɛma dɔɔnwo dele kpɔkɛ. 8 Ɔti suakpole ne azo amra anye liele kpole. 9 Ɛnee nrenyia bie wɔ suakpole ne azo mɔɔ bɛfɛlɛ ye Saemɔn, ɛnee ɔye ngonyia ɔmaa ɔyɛ Samɛlea maanlema ne ɛzulolɛ, na ɔka kɛ ɔle sonlakpole. 10 Bɛ muala, ɔvi mɔɔ le ekyi kɔdwu mɔɔ le kpole la anwo zo tie ye na bɛka kɛ: “Nrenyia ɛhye a le Nyamenle Tumi ne, mɔɔ bɛfɛlɛ ye Bedevinli la.” 11 Kɛmɔ ɔyɛle ye ngonyia ninyɛne ne ɔmaanle ɔyɛle bɛ ɛzulolɛ mekɛ tendenle la ati, ɛnee bɛtie ye. 12 Noko mɔɔ Felepe hanle Nyamenle Belemgbunlililɛ ne+ nee Gyisɛse Kelaese duma ne anwo edwɛkpa ne hilele bɛ, na bɛliele ye bɛlile la, mrenyia nee mraalɛ kɔsɔɔti maanle bɛzɔnenle bɛ.+ 13 Saemɔn noko rayɛle diedinli, na mɔɔ bɛzɔnenle ye la ɔ nee Felepe+ luale; na sɛkɛlɛneɛ nee nwanwane ninyɛne mɔɔ ɔnwunle kɛ Felepe ɛlɛyɛ la zinle ɔ nwo. 14 Mekɛ mɔɔ ɛzoanvolɛma ne mɔɔ wɔ Gyɛlusalɛm dele kɛ menli mɔɔ wɔ Samɛlea la ɛlie Nyamenle edwɛkɛ ne ɛdo nu la,+ bɛzoanle Pita nee Dwɔn wɔ bɛ nwo lɔ; 15 na bɛhɔyɛle asɔne bɛmaanle bɛ amaa bɛanyia sunsum nwuanzanwuanza ne.+ 16 Ɔluakɛ ɛnee bɛzɔne bɛ wɔ Awulae Gyisɛse duma nu+ ɛdeɛ, noko ɛnee ɔtɛbale bɛ nuhua biala anwo zo. 17 Akee bɛvale bɛ sa bɛguale bɛ nwo zo,+ na bɛbɔle ɔ bo bɛnyianle sunsum nwuanzanwuanza ne. 18 Noko mɔɔ Saemɔn nwunle kɛ ɛzoanvolɛma ne fa bɛ sa gua menli nwo zo a bɛnyia sunsum ne la, ɔyɛle kɛ ɔmaa bɛ ezukoa, 19 ɔhanle kɛ: “Bɛmaa me tumi ɛhye noko bie amaa awie biala mɔɔ mekɛva me sa mekɛgua ɔ nwo zo la anyia sunsum nwuanzanwuanza ne bie.” 20 Noko Pita zele ye kɛ: “Ɛ nee wɔ ezukoa ne amuala ɛminli, ɔluakɛ ɛdwenle kɛ ɛbahola wɔava ezukoa wɔadɔ Nyamenle ahyɛlɛdeɛ ne mɔɔ ɔfa ɔmaa mgbane la.+ 21 Ɛnlɛ kyɛfoa biala wɔ gyima ɛhye anu, ɔluakɛ wɔ ahonle nu ɛnde wɔ Nyamenle anyunlu. 22 Ɔti nu ɛ nwo na gyakyi wɔ subane ɛtane ne, bodo Gyihova* na kakyi wɔ adwenle amaa yeava wɔ ɛtane yeahyɛ wɔ; 23 ɔluakɛ menwu kɛ anyebolo* ɛyi wɔ tɛkɛɛ na dahuu ɛkpondɛ kɛ ɛyɛ ɛtane.” 24 Saemɔn buale bɛ kɛ: “Bɛbodo Gyihova* bɛmaa me amaa ninyɛne mɔɔ bɛha la anu biala anzi me nwo zo.” 25 Ɔti mɔɔ bɛlile daselɛ bɔkɔɔ na bɛhanle Gyihova* edwɛkɛ ne la, bɛziale bɛ nzi kɛ bɛkɔ Gyɛlusalɛm, na bɛhɔhanle edwɛkpa ne wɔ Samɛlea namunamu dɔɔnwo azo.+ 26 Noko Gyihova* anwumabɔvolɛ+ zele Felepe kɛ: “Dwazo kɔ nyiakɛ, adenle ne mɔɔ vi Gyɛlusalɛm kɔ Gaza la azo.” (Adenle ɛhye la ɛsɛlɛ zo.) 27 Na ɔzile nu ɔhɔle, na nea! Yiteyopeanli kpanyinli bie ɛne, nrenyia ɛhye lɛ tumi na ɔnea Kandase, Yiteyopea ɔbahyema* ne ezukoa kɔsɔɔti azo. Ɛnee yehɔ Gyɛlusalɛm yehɔzonle+ 28 na ɔde ye ehwili nu ɔlɛsia, ɛnee ɔlɛkenga ngapezonli Ayezaya buluku ne kpole. 29 Ɔti sunsum ne zele Felepe kɛ: “Kɔ na twe bikye ehwili ɛhye.” 30 Felepe nriandile hɔle nwolɛ na ɔdele kɛ ɔlɛkenga ngapezonli Ayezaya buluku ne kpole, na ɔbizale ye kɛ: “Asoo ɛte mɔɔ ɛlɛkenga la abo?” 31 Ɔzele kɛ: “Saa awie angile me a, kɛ ɔkɛyɛ na meade ɔ bo ɛ?” Yemɔti ɔmaanle Felepe vole radɛnlanle ɔ nwo ɛkɛ. 32 Na Ngɛlɛlera ne mɔɔ ɛnee ɔlɛkenga la ɛne: “Ɔle kɛ boane mɔɔ bɛ nee ye ɛlɛkɔ kɛ bɛkahu ye la, yɛɛ ɔle kɛ boaneralɛ mɔɔ ɛyɛ koonwu wɔ awie mɔɔ ɛlɛpepɛ ɔ nwo enrinli anyunlu la, yemɔti yeambuke ɔ nloa.+ 33 Mekɛ mɔɔ bɛlɛgua ɔ nyunlu aze la, bɛyele pɛlepɛlelilɛ bɛvile ɔ nwo zo bɛhɔle.+ Nwane a baha ye awolɛndoazo ne anwo edwɛkɛ a? Ɔluakɛ bɛye ye ngoane bɛvi azɛlɛ ye azo.”+ 34 Akee kpanyinli ne bizale Felepe kɛ: “Mesɛlɛ wɔ, nwane anwo edwɛkɛ a ngapezonli ne ɛlɛka a? Ɔdaye ɔ nwo edwɛkɛ anzɛɛ awie gyɛne ɔ?” 35 Felepe bɔle ɔ bo kɛ ɔtendɛ, na ɔbɔle ɔ bo wɔ ngɛlɛlera ɛhye azo ɔhanle Gyisɛse anwo edwɛkpa ne ɔhilele ye. 36 Na mɔɔ bɛlua adenle zo bɛlɛkɔ la, bɛhɔdwule ɛleka mɔɔ nzule wɔ la, na kpanyinli ne hanle kɛ: “Nea! Nzule ɛne; duzu a si me ɛzɔnenlɛ nwo adenle a?” 37 * —— 38 Yemɔti ɔmaanle ehwili ne gyinlanle na Felepe nee kpanyinli ne dwule hɔle nzule ne anu, na ɔzɔnenle ye. 39 Mɔɔ bɛvile nzule ne anu bɛvole file zo la, Gyihova* sunsum ne vale Felepe vile ɛkɛ ne ndɛndɛ, na kpanyinli ne annwu ye bieko, noko ɔvale anyelielɛ ɔhɔle. 40 Felepe noko hɔvindele Ahyedɔdo, na ɔhɔvale azɛlɛsinli ne amuala anu na ɔhɔle zo ɔbɔle edwɛkpa ne nolo wɔ azuamgbole ne mɔ kɔsɔɔti azo too ɔhɔdwule Sizalia.+\n^ Anzɛɛ ɔkola ɔkile, “suakpole bie.”\n^ Anzɛɛ “pɔezen mɔɔ yɛ ɛnwonle.” Giliki aneɛ nu, “bɔnyema ɛnwonle.”\nGyima ne 8


Edwɛne 30—Me Ze, Me Nyamenle Nee Me Gɔnwo | Kilisiene Edwɛne\nKENGA YE WƆ Abkhaz Acholi Afrikaans Akha Albanian Altai America Mumule Aneɛ Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Biak Bicol Bislama Boulou Brazil Mumule Aneɛ Bulgarian Cambodian Catalan Cebuano Changana (Mozambique) Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chopi Chuukese Chuvash Cibemba Cinyanja Croatian Damara Dangme Danish Dayak Ngaju Digor Douala Drehu Dutch Edo Efik English Esan Estonian Ewe Faroese Fijian Finnish Fon French Fulfulde (Cameroon) Ga Georgian German Giliki Gitonga Gokana Guarani Gun Haitian Creole Hausa Herero Hiligaynon Hindi Hiri Motu Hungarian Iban Ibinda Icelandic Igbo Iloko Indonesian Isoko Italian Japanese Javanese Kabiye Kabuverdianu Kachin Karen (S'gaw) Kazakh Khana Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Kosraean Krio Kurdish Kurmanji (Caucasus) Kwangali Kwanyama Lahu Laotian Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marshallese Mauritian Creole Maya Mazatec (Huautla) Medumba Mingrelian Mixe (North Central) Mixtec (Guerrero) Mizo Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Nepali Ngabere Ngangela Ngiemboon Nias Nigerian Pidgin Norwegian Nyaneka Nyungwe Nzema Oromo Ossetian Otetela Otomi (Mezquital Valley) Palauan Pangasinan Papiamento (Curaçao) Persian Pidgin (Cameroon) Pidgin (West Africa) Polish Ponapean Portuguese (Brazil) Portuguese (European) Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Tena) Rarotongan Romanian Ronga Runyankore Russia Mumule Aneɛ Russian Samoan Sangir Sango Saramaccan Sena Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Shuar Sidama Silozi Sinhala Slovenian Solomon Islands Pidgin Spanish Sranantongo Sunda Swahili Sweden Mumule Aneɛ Swedish Tagalog Tahitian Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Totonac Tshiluba Tshwa Tsonga Turkish Tuvaluan Twi Tzotzil Ukrainian Umbundu Urdu Urhobo Uruund Uzbek Venda Vietnamese Wallisian Waray-Waray Welsh Wolaita Xhosa Yapese Yemba Yoruba Zapotec (Isthmus) Zulu\nMe Ze, Me Nyamenle Nee Me Gɔnwo\n1. E-wia-de a-nu yɛ se.\nƆ-maa yɛ-su na yɛ-di nya-ne.\nNo-ko da-huu me-ka kɛ:\n“Ni-nyɛ-ne ba-yɛ boɛ.”\nNya-me-nle le te-nle-ne,\nƆ rɛ-le ɛ-nvi mɔɔ me-yɛ la.\nƆ-ti ɔ nee me lu-a;\nƐ-hye a-ti, me-nrɛ-zu-lo.\nƆ-le me ne-a-vo-lɛ nee\nme die-vo-lɛ me-kɛ bia-la.\nGyi-ho-va le me Ze,\nme Gɔnwo, Me Nya-me-nle.\n2. Ɛ-nee me-le kpa-vo-lɛ.\nƐ-nɛ me ti zo ɛ-yɛ nwo-hyee.\nNo-ko me-lɛ di-e-di;\n(Eza nea Edw. 71:17, 18.)\nMe Ze, Me Nyamenle Nee Me Gɔnwo (Edwɛne 30)


2 Edwɛkɛsisilɛ 12 | Yintanɛte Zo Baebolo | Ewiade Fofolɛ Ngilebɛbo\nKENGA YE WƆ Afrikaans Albanian America Mumule Aneɛ Amharic Arabic Argentina Mumule Aneɛ Armenian Australia Mumule Aneɛ Austria Mumule Aneɛ Azerbaijani Azerbaijani (Cyrillic) Batak (Karo) Batak (Toba) Bislama Bolivia Mumule Aneɛ Brazil Mumule Aneɛ Britain Mumule Aneɛ Bulgarian Cambodian Cebuano Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Colombia Mumule Aneɛ Costa Rica Mumule Aneɛ Croatia Mumule Aneɛ Croatian Cuba Mumule Aneɛ Czech Czech Mumule Aneɛ Danish Dutch Dutch Mumule Aneɛ Ecuador Mumule Aneɛ Efik English Estonian Ewe Fijian Filipi Mumule Aneɛ Finnish French French Mumule Aneɛ Ga Georgian German German Mumule Aneɛ Ghana Mumule Aneɛ Giliki Giliki Mumule Aneɛ Guarani Guatemala Mumule Aneɛ Gujarati Gun Haitian Creole Hibulu Hiligaynon Hindi Hiri Motu Honduras Mumule Aneɛ Hungarian Hungary Mumule Aneɛ Igbo Iloko India Mumule Aneɛ Indonesia Mumule Aneɛ Indonesian Ireland Mumule Aneɛ Isoko Israel Mumule Aneɛ Italian Italy Mumule Aneɛ Jamaican Sign Language Japan Mumule Aneɛ Japanese Javanese Kannada Kazakh Kenya Mumule Aneɛ Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korea Mumule Aneɛ Korean Latvian Lingala Lithuanian Luganda Luo Luvale Macedonian Madagascar Mumule Aneɛ Malagasy Malay Malayalam Malaysia Mumule Aneɛ Maltese Marathi Maya Mexico Mumule Aneɛ Mozambique Mumule Aneɛ Myanmar Nepali New Zealand Mumule Aneɛ Nias Nicaragua Mumule Aneɛ Nigeria Mumule Aneɛ Norwegian Nzema Oromo Ossetian Otetela Panama Mumule Aneɛ Pangasinan Paraguay Mumule Aneɛ Persian Peru Mumule Aneɛ Polish Polish Mumule Aneɛ Portugal Mumule Aneɛ Portuguese (Brazil) Portuguese (European) Punjabi Quebec Mumule Aneɛ Quechua (Ancash) Quechua (Ayacucho) Romanian Russia Mumule Aneɛ Russian Salvador Mumule Aneɛ Samoan Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovakia Mumule Aneɛ Slovenia Mumule Aneɛ Slovenian South Africa Mumule Aneɛ Spain Mumule Aneɛ Spanish Sranantongo Swahili Swahili (Congo) Swati Sweden Mumule Aneɛ Swedish Swiss German Mumule Aneɛ Tagalog Tahitian Taiwan Mumule Aneɛ Tamil Tatar Telugu Tetun Dili Thai Thai Mumule Aneɛ Ticuna Tigrinya Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Umbundu Uruguay Mumule Aneɛ Uzbek Uzbek (Roman) Venda Venezuela Mumule Aneɛ Vietnamese Waray-Waray Xhosa Yoruba Zimbabwe Mumule Aneɛ Zulu zambia Mumule Aneɛ\nGyɛnɛsese Ɛzɛdɔso Lɛvitikɔso Nɔmbɛse Ditilɔnomi Dwɔhyua Ndɛnebuavolɛma Wulutu 1 Samoɛle 2 Samoɛle 1 Arelemgbunli 2 Arelemgbunli 1 Edwɛkɛsisilɛ 2 Edwɛkɛsisilɛ Ɛzela Nihɛmaya Ɛseta Dwobu Edwɛne Mrɛlɛbulɛ Nolobɔvo Sɔlɔmɔn Edwɛne Ayezaya Gyɛlɛmaya Awolɛyelɛ Yizikeɛle Daneɛle Hozia Dwowɛle Emɔso Obadaya Dwona Maeka Nahum Habakɛke Zɛfanaya Hagae Zɛkalaya Malakae Mateyu Maake Luku Dwɔn Gyima ne Wulomuma 1 Kɔlentema 2 Kɔlentema Galeehyeama Ɛfɛsɛsema Felepaema Kɔlɔsaema 1 Tɛsalonaekama 2 Tɛsalonaekama 1 Timote 2 Timote Taetɛse Faelimɔn Hibuluma Gyemise 1 Pita 2 Pita 1 Dwɔn 2 Dwɔn 3 Dwɔn Dwuudu Yekile 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36\nEdwɛkɛsisilɛ Mɔɔ Tɔ Zo Nwiɔ 12:1-16\nHyaehyake tetale Gyɛlusalɛm (1-12)\nRilihɔbowam tumililɛ ne awieleɛ (13-16)\n12 Mɔɔ Rilihɔbowam belemgbunlililɛ ne gyinlanle kpundii+ na ɔ nwo yɛle se ala la, ɔkpole Gyihova Mɛla ne,+ ɔ nee Yizilayɛma mɔɔ boka ɔ nwo la amuala. 2 Wɔ Belemgbunli Rilihɔbowam ɛvolɛ mɔɔ tɔ zo nnu la anu, Yigyibiti Belemgbunli Hyaehyake+ rale Gyɛlusalɛm anwo zo, ɔluakɛ bɛanli nɔhalɛ bɛammaa Gyihova. 3 Ɔvale ehwili 1,200, mgbɔnwɔkavoma 60,000 yɛɛ sogyama mɔɔ bɛngola bɛ tia la ɔvile Yigyibiti a ɔrale a—Lebeyama, Sɛkema, Yiteyopeama.+ 4 Ɔhonle ɔvale Dwuda azuamgbole mɔɔ bɛlie nwolɛ bane la na awieleɛ bɔkɔɔ ne ɔhɔdwule Gyɛlusalɛm. 5 Ngapezonli Hyɛmaya+ hɔle Rilihɔbowam nee Dwuda mgbanyima mɔɔ Hyaehyake ati ɛnee bɛyia Gyɛlusalɛm la anwo ɛkɛ, na ɔzele bɛ kɛ: “Mɔɔ Gyihova ɛha la ɛne, ‘Bɛkpo me, yemɔti medame noko meye bɛ+ mewula Hyaehyake asa anu.’” 6 Ɛhye ati, Yizilayɛ mgbanyima nee belemgbunli ne bɛlɛle bɛ nwo aze+ na bɛhanle kɛ: “Gyihova le tenlene.” 7 Mɔɔ Gyihova nwunle kɛ bɛbɛlɛ bɛ nwo aze la, Gyihova dendɛle hilele Hyɛmaya kɛ: “Bɛbɛlɛ bɛ nwo aze. Menrɛzɛkye bɛ,+ na ɔnrɛhyɛ biala mebalie bɛ. Menrɛlua Hyaehyake anwo zo menrɛwola me ɛya ne menrɛgua Gyɛlusalɛm anwo zo. 8 Noko bɛbayɛ ye sonvolɛma, amaa bɛanwu ngakyile mɔɔ wɔ me ɛzonlenlɛ nee arelemgbunli* mɔɔ wɔ azɛlɛ ne mɔ azo ɛzonlenlɛ nu la.” 9 Ɔti Yigyibiti Belemgbunli Hyaehyake rale Gyɛlusalɛm anwo zo. Ɔvale agudeɛ mɔɔ wɔ Gyihova sua ne anu+ nee agudeɛ mɔɔ wɔ belemgbunli ne sua ne anu* la. Ɔvale debie biala, mɔɔ nvutuke enyinlike ne mɔ mɔɔ Sɔlɔmɔn yɛle la noko boka nwo la ɔhɔle.+ 10 Ɔti Belemgbunli Rilihɔbowam yɛle kɔbele enyinlike vale ziele ɔ gyakɛ anu, na ɔvale ɔwulale sinzavolɛ* mgbanyima mɔɔ sinza belemgbunli sua ne anuhɔlɛ ne la asa anu. 11 Mekɛ biala mɔɔ belemgbunli ne ɛlɛba Gyihova sua ne anu la, sinzavolɛma ne ba ɛkɛ ne basoa, na akee bɛava bɛazia bɛahɔ sinzavolɛma ekpumgbunli ne anu. 12 Kɛmɔ belemgbunli ne bɛlɛle ɔ nwo aze la ati, Gyihova ɛya ne vile ɔ nwo zo,+ na yeanzɛkye bɛ bɔkɔɔ.+ Eza bɛnwunle ninyɛne mgbalɛ bie mɔ wɔ Dwuda anu.+ 13 Belemgbunli Rilihɔbowam nyianle tumi kpole wɔ Gyɛlusalɛm na ɔhɔle zo ɔlile tumi; Rilihɔbowam lile ɛvolɛ 41 la yɛɛ ɔyɛle belemgbunli a, na ɔlile ebia ɛvolɛ 17 wɔ Gyɛlusalɛm, suakpole ne mɔɔ ɛnee Gyihova ɛye ɛvi Yizilayɛ mbusua kɔsɔɔti anu kɛ ɛleka mɔɔ ye duma ɛdɛnla ɛkɛ la. Bɛfɛlɛ belemgbunli ne mame Neeyama, ɔle Amɔnonli.+ 14 Noko ɔyɛle ɛtane, ɔluakɛ yeanva yeanzie ye ahonle nu kɛ ɔkpondɛ Gyihova.+ 15 Rilihɔbowam anwo tetedwɛkɛ ne, ɔvi ye mɔlebɛbo kɔdwu ye awieleɛ, asoo bɛtɛkɛlɛle ye wɔ ngapezonli Hyɛmaya+ edwɛkɛ ne nee ɛnyelɛzodeɛnwunlɛnli Yedo+ abusua kɛlɛtokɛ ne anu? Na Rilihɔbowam nee Gyɛlɔbowam honle fane dɔɔnwo.+ 16 Akee Rilihɔbowam nee ye nenyia mɔ hɔlale na bɛziele ye wɔ Devidi Suakpole zo;+ na ɔ ra Abaegya+ ralile ye agya yɛle belemgbunli.\n^ Hibulu aneɛ nu, “belemgbunlililɛ.”\n^ Anzɛɛ “belemgbunli sua nu ɛkɛ.”\n^ Hibulu aneɛ nu, “ɛnriandilɛma.”\n2 Edwɛkɛsisilɛ 12


Gyɛlɛmaya 23 | Yintanɛte Zo Baebolo | Ewiade Fofolɛ Ngilebɛbo\nMboaneneavolɛ kpalɛma nee ɛtanema (1-4)\nBanebɔlɛ wɔ “koliagya tenlenenli” ne abo (5-8)\nBɛbuale adalɛ ngapezoma fɔlɛ (9-32)\nGyihova “adesoa ne” (33-40)\n23 “Munzule ɛha mboaneneavolɛma mɔɔ sɛkye mboane mɔɔ wɔ me adidileka ne na bɛbɔ bɛ asande la!” Gyihova a se a.+ 2 Ɛhye ati mɔɔ Gyihova, Yizilayɛ Nyamenle ne ɛha ɛtia mboaneneavolɛma mɔɔ ɛlɛnea ye menli ne la ɛne: “Bɛbɔ me mboane ne mɔ asande; bɛbɔ bɛ bɛkponde, na bɛannea bɛ.”+ “Bɛ ninyɛndane ne mɔ ati mebadea bɛ,” Gyihova a se a. 3 Akee mebaboɔboa me mboane ne mɔ mɔɔ ɛha la anloa meavi azɛlɛ mɔɔ membɔle bɛ asande memaanle bɛhɔle zolɛ la amuala azo,+ na meava bɛ meara bɛ adidileka ne,+ bɛbawo na bɛ nwo azo.+ 4 Na mebamaa bɛ mboaneneavolɛma mɔɔ banlea bɛ kpalɛ la.+ Bɛnrɛzulo bieko anzɛɛ bɛ ahonle ɛnrɛdu, yɛɛ bɛ nuhua biala ɛnrɛminli,” Gyihova a se a. 5 “Nea! Mekɛ ɛlɛba,” Gyihova a se a, “mɔɔ mebamaa koliagya* tenlenenli bie zo wɔ Devidi abusua nu a.+ Belemgbunli bie bali tumi+ na ɔbala nwunu ali na yeamaa pɛlepɛlelilɛ nee tenleneyɛlɛ ahɔ zo wɔ azɛlɛ ne azo.+ 6 Wɔ ye mekɛ zo, bɛbalie Dwuda+ na Yizilayɛ adɛnla aze ɔ nwo adɔ ye.+ Na duma ɛhye a bɛbava bɛavɛlɛ ye a: Gyihova Le Yɛ Tenleneyɛlɛ.”+ 7 “Noko, mekɛ ɛlɛba,” Gyihova a se a, “mɔɔ bɛnrɛha ye bieko kɛ: ‘Mekɛ ala mɔɔ Gyihova mɔɔ yele Yizilayɛma vile Yigyibiti azɛlɛ zo rale la de aze la!’+ 8 emomu bɛbaha kɛ: ‘Mekɛ ala mɔɔ Gyihova mɔɔ yele Yizilayɛ abozoamra vile sɔlɔ azɛlɛ ne nee azɛlɛ mɔɔ ɔbɔle bɛ ɔkpondenle zo kɔsɔɔti azo rale la de aze la,’ na bɛbadɛnla bɛdabɛ bɛ azɛlɛ zo.”+ 9 Wɔ ngapezoma ne mɔ anwo: Me ahonle ɛbubu wɔ me nu. Me mbowule kɔsɔɔti ɛlɛwoso. Ɔlua Gyihova nee ye edwɛkɛ nwuanzanwuanza ne mɔ ati,Meyɛ kɛ sonla mɔɔ ɛbo nzaNee sonla mɔɔ nza ɛgya ye la. 10 Agyalɛzɛkyelɛma ɛyi azɛlɛ ne azo;+Amowa ne ati azɛlɛ ne ɛlɛdi nyane+Yɛɛ fienemgbole nu adidileka ne mɔ ɛwe.+ Bɛ ndenle nu ɛnle kpalɛ yɛɛ bɛfa bɛ tumi bɛsisi awie mɔ. 11 “Ngapezoma nee ɛsɔfoma amuala anwo ɛgua evinli.*+ Menwu bɛ amumuyɛ ne wɔ me sua nu bɔbɔ,”+ Gyihova a se a. 12 “Ɔti bɛ adenle nu bayɛ teteletetele nee awozinli;+Bɛbazuhu bɛ na bɛagua aze. Ɔluakɛ mebava munzule meara bɛ nwo zoWɔ ɛvolɛ ne mɔɔ mebahwe bɛ nzo wɔ nu la anu,” Gyihova a se a. 13 “Menwu kyibadeɛ bie wɔ Samɛlea+ ngapezoma ne mɔ anu. Bɛka ngapezo wɔ Beeyale duma nu,Na bɛmaa me menli Yizilayɛma ɛminli. 14 Na menwu ninyɛne mɔɔ yɛ azibɛnwo la wɔ Gyɛlusalɛm ngapezoma ne mɔ anu. Bɛsɛkye agyalɛ+ na bɛbɔ adalɛ;+Bɛsi amumuyɛma adua,*Yɛɛ bɛndwe bɛ nwo bɛnvi bɛ amumuyɛyɛlɛ nwo. Wɔ me nye zo bɛ muala bɛyɛ kɛ Sodɔm,+Na bɛdabɛ mɔɔ bɛde ɛkɛ ne la ɛyɛ kɛ Gomɔla.”+ 15 Ɛhye ati mɔɔ ɛlɔne Gyihova ɛha ɛtia ngapezoma ne mɔ la ɛne: “Nea, mebamaa bɛali ɛnwonleNa meamaa bɛanlo nzule mɔɔ pɔezen wɔ nu la.+ Ɔluakɛ Gyɛlusalɛm ngapezoma ɛmaa ɛkpɔkyelɛ ɛbu azɛlɛ ne kɔsɔɔti azo.” 16 Mɔɔ ɛlɔne Gyihova ɛha la ɛne: “Bɛmmatie ngapezoma mɔɔ bɛlɛka ngapezo bɛahile bɛ la edwɛkɛ.+ Bɛlɛbɛlɛbɛla bɛ.* Ɛnyelɛzodeɛnwunlɛ ne mɔɔ bɛka nwolɛ edwɛkɛ la vi bɛdabɛ mumua ne bɛ ahonle nu,+Ɔnvi Gyihova anloa anu.+ 17 Bɛka ye dahuu bɛkile bɛdabɛ mɔɔ bɛmbu me la kɛ,‘Gyihova ɛha kɛ: “Bɛbanyia anzodwolɛ.”’+ Yɛɛ bɛka bɛkile awie biala mɔɔ di ye ahonle mɔɔ ɛde atua la anzi la kɛ,‘Munzule biala ɛnrɛdo wɔ.’+ 18 Nwane a ɛdwazo ɛgyinla bɛdabɛ mɔɔ bɛbikye Gyihova la avinliNa yenwu ye edwɛkɛ ne na yede a? Nwane a egyele ɔ nzo na yede a? 19 Nea! Gyihova ahumu ne badu, ye ɛya kpole ne badu kɛ ahumuakyima la;Ɔbadu yeahɔgua amumuyɛnli ne ati zo.+ 20 Gyihova ɛya ne ɛnrɛziaKɔkpula kɛ ɔbayɛ mɔɔ yezuzu nwo wɔ ye ahonle nu la yeawie. Awieleɛ mekɛ ne anu a, bɛbade ɛhye abo kpalɛ a. 21 Meanzoa ngapezoma ne, noko bɛhɔle. Meandendɛ meangile bɛ, noko bɛhanle ngapezo.+ 22 Noko saa bɛgyinlanle menli mɔɔ bikye me la avinli a,Anrɛɛ bɛmaanle me menli ne dele me edwɛkɛ neNa bɛmaanle bɛhwenle bɛ nwo bɛvile bɛ adenle ɛtane ne nee bɛ nyɛleɛ ɛtane ne mɔ anwo.”+ 23 “Asoo mele Nyamenle mɔɔ bikye ala,” Gyihova a se a, “na menle Nyamenle mɔɔ wɔ moamoa noko ɔ?” 24 “Asoo awie bahola ahɔvea ɛleka mɔɔ menrɛhola menrɛnwu ye a?”+ Gyihova a se a. “Metɛyile anwuma nee aze* tɛkɛɛ ɔ?+ Gyihova a se a. 25 “Mede kɛ ngapezoma mɔɔ ɛlɛka adalɛ ngapezo wɔ me duma nu la se, ‘Meha ɛlalɛ! Meha ɛlalɛ!’+ 26 Ɛhye bahɔ zo wɔ ngapezoma mɔɔ ka adalɛ ngapezo la ahonle nu ahɔdwu kenlenzu? Bɛle ngapezoma mɔɔ bɛka adalɛ edwɛkɛ mɔɔ wɔ bɛ ahonle nu a.+ 27 Bɛyɛ bɛ adwenle kɛ bɛdua bɛ ɛlalɛ ne mɔɔ bɛka bɛkile bɛ nwo ngoko la azo bɛamaa me menli ne arɛle avi me duma ne, kɛ mɔɔ bɛ papa mɔ arɛle vile me duma ne ɔlua Beeyale ati la.+ 28 Maa ngapezonli mɔɔ ɛha ɛlalɛ la ɛha ye ɛlalɛ ne, noko maa mɔɔ lɛ me edwɛkɛ ne la ɛha me edwɛkɛ ne nɔhalɛ nu.” “Duzu a abonle nee ma lɛ ye yɛ a? Gyihova a se a. 29 “Me edwɛkɛ ne ɛnle kɛ senle ɔ,”+ Gyihova a se a, “asoo ɔnle kɛ hamenle mɔɔ bɛfa bɛkpukekpuke bodane la?”+ 30 “Ɔti mebahwe ngapezoma mɔɔ wua me edwɛkɛ ne fi bɛ gɔnwo mɔ ɛkɛ ne la anzo,” Gyihova a se a.+ 31 “Mebahwe ngapezoma ne mɔ anzo,” Gyihova a se a, “bɛdabɛ mɔɔ bɛfa bɛ tafinlima bɛka kɛ, ‘Ɔse!’ la.”+ 32 “Nea, mebahwe ngapezoma mɔɔ ka adalɛ ɛlalɛ la anzo,” Gyihova a se a, “bɛdabɛ mɔɔ bɛka bɛ ɛlalɛ bɛfa bɛminli me menli ne ɔlua bɛ adalɛ nee bɛ nloa anu ɛdulɛ zo la.”+ “Noko metɛsoanle bɛ yɛɛ metɛkanle ɛhwee metɛkilele bɛ. Ɔti menli ɛhye mɔ ɛnrɛnyia bɛ nwo zo nvasoɛ biala,”+ Gyihova a se a. 33 “Na saa menli ɛhye mɔ anzɛɛ ngapezonli bie anzɛɛ ɛsɔfo bie biza wɔ kɛ, ‘Gyihova adesoa* ne a le duzu?’ a, bua bɛ kɛ, ‘“Bɛmɛ menli ɛhye mɔ a le adesoa ne a! Na mebavuandi bɛ meagua,”+ Gyihova a se a.’ 34 Na ngapezonli anzɛɛ ɛsɔfo anzɛɛ awie biala mɔɔ ka kɛ, ‘Ɛhye a le Gyihova adesoa* ne la!’ Mebadu me nye meazie ahenle zɔhane nee ye sua nu amra anwo. 35 Mɔɔ awie biala ɛlɛka ahile ɔ gɔnwo nee ɔ diema la ɛne, ‘Duzu mualɛ a Gyihova ɛva ɛmaa a? Na duzu edwɛkɛ a Gyihova ɛha a?’ 36 Noko bɛmmabɔ Gyihova adesoa* ne azo bieko, ɔluakɛ adesoa* ne a le awie ko biala ɔdaye ye edwɛkɛ, na bɛhakyi tease Nyamenle ne, ɛlɔne Gyihova, yɛ Nyamenle ne edwɛkɛ ne. 37 “Mɔɔ ɔwɔ kɛ ɛka ɛkile ngapezonli ne la ɛne, ‘Duzu mualɛ a Gyihova ɛva ɛmaa wɔ a? Na duzu edwɛkɛ a Gyihova ɛha a? 38 Na saa bɛkɔ zo bɛka kɛ, “Gyihova adesoa* ne!” a, ɛnee ɛhye a Gyihova ɛha a: “Kɛ mɔɔ bɛha kɛ, ‘Ɛhye a le Gyihova adesoa* ne,’ wɔ mekɛ mɔɔ meha mehile bɛ kɛ, ‘Bɛmmaka kɛ: “Gyihova adesoa* ne! la,”’ 39 nea! mebamaa bɛ zo na meavuandi bɛ meavi me nye zo meagua bɛ lɔ, bɛ nee suakpole ne mɔɔ menvale memaanle bɛ nee bɛ nenyia mɔ la amuala. 40 Mebamaa bɛ nyunlu agua aze dahuu na bɛabɔ anyiemgba dahuu mɔɔ bɛ rɛle ɛnrɛvi ye ɛlɛ a.”’”+\n^ Hibulu aneɛ nu, “ɛfifilɛ.”\n^ Anzɛɛ “ɛkpɔkye.”\n^ Hibulu aneɛ nu, “Bɛmaa amumuyɛma asa anu yɛ se.”\n^ Anzɛɛ “Bɛlɛmaa bɛanyia anyelazo mgbane.”\n^ Anzɛɛ “nrɛlaleɛ mɔɔ yɛ ɛlomboɛ.” Hibulu edwɛkɛkpɔkɛ ne lɛ ndelebɛbo nwiɔ: “Nyamenle nrɛlaleɛ mɔɔ yɛ ɛlomboɛ” anzɛɛ “debie mɔɔ yɛ ɛlomboɛ.”\n^ Anzɛɛ “nrɛlaleɛ mɔɔ yɛ ɛlomboɛ.”


Kenle Bie Nwo Ɛwɔkɛ Boni A Wɔ Baebolo Ne Anu A? | Baebolo Ne Bua | NWT\n“Tenlenema banyia azɛlɛ ne, na bɛadɛnla zolɛ dahuu.”\n“Azɛlɛ ne wɔ ɛkɛ ne dahuu.”\n“Ɔbame ewule bɔkɔɔ, na Tumivolɛ Awulae Gyihova bakyikyi awie biala anye anwo monle.”\n“Mekɛ zɔhane, anyenzinliravolɛma anye babuke, yɛɛ anzondiliravolɛma bade edwɛkɛ. Mekɛ zɔhane, abuburama bawuluwulu kɛ weɛlɛ, yɛɛ mumulema bava anyelielɛ adeɛdea nu. Ɔluakɛ nzule badukue fienemgbole nu, na azudenle aze ɛsɛlɛ zo.”\nAyezaya 35:5, 6\n“Ɔbakyikyi bɛ nye anwo monle kɔsɔɔti, na ewule ɛnle ɛkɛ bieko, yɛɛ alɔbɔlɛ nee ɛzunlɛ nee nyane ɛnle ɛkɛ bieko. Alimoa ninyɛne ne ɛpɛ nu.”\n“Bɛbasisi azua na bɛadɛnla nu, yɛɛ bɛbayɛ vanye egyinli na bɛali nuhua ma. Bɛnrɛsisi azua na awie gyɛne adɛnla nu, yɛɛ bɛnrɛlua na awie gyɛne ali. Ɔluakɛ me menli ne mekɛ bayɛ kɛ baka mekɛ la, na menli mɔɔ mekpa bɛ la akunlu badwo bɛ sa anloa gyima nwo bɔkɔɔ.”\nAyezaya 65:21, 22\nFa nwa awie Fa nwa awie Kenle Bie Nwo Ɛwɔkɛ Boni A Wɔ Baebolo Ne Anu A?\nnwt m. 20-21


2 Kɔlentema 8 | Yintanɛte Zo Baebolo | Ewiade Fofolɛ Ngilebɛbo\nKENGA YE WƆ Afrikaans Albanian America Mumule Aneɛ Amharic Arabic Argentina Mumule Aneɛ Armenian Armenian (West) Ashaninka Australia Mumule Aneɛ Austria Mumule Aneɛ Aymara Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belize Kriol Bengali Bicol Bislama Bolivia Mumule Aneɛ Brazil Mumule Aneɛ Britain Mumule Aneɛ Bulgarian Cambodian Catalan Cebuano Changana (Mozambique) Chichewa Chile Mumule Aneɛ China Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Colombia Mumule Aneɛ Costa Rica Mumule Aneɛ Croatia Mumule Aneɛ Croatian Cuba Mumule Aneɛ Cubeo Czech Czech Mumule Aneɛ Dangme Danish Drehu Dutch Dutch Mumule Aneɛ Ecuador Mumule Aneɛ Efik Emberá (Northern) English Estonian Ewe Fijian Filipi Mumule Aneɛ Finnish French French Mumule Aneɛ Ga Galician Georgian German German Mumule Aneɛ Ghana Mumule Aneɛ Giliki Giliki Mumule Aneɛ Guambiano Guarani Guatemala Mumule Aneɛ Gujarati Gun Haitian Creole Hibulu Hiligaynon Hindi Hiri Motu Honduras Mumule Aneɛ Hungarian Hungary Mumule Aneɛ Icelandic Igbo Iloko India Mumule Aneɛ Indonesia Mumule Aneɛ Indonesian Inga Ireland Mumule Aneɛ Isoko Israel Mumule Aneɛ Italian Italy Mumule Aneɛ Jamaican Sign Language Japan Mumule Aneɛ Japanese Javanese Kabiye Kamba Kannada Karen (S'gaw) Kazakh Kenya Mumule Aneɛ Kikaonde Kikongo Kikuyu Kiluba Kinyarwanda Kirghiz Kiribati Kirundi Kisi Kongo Korea Mumule Aneɛ Korean Kosraean Krio Kwangali Kwanyama Laotian Latvian Lingala Lithuanian Luganda Lunda Luo Luvale Macedonian Macua Madagascar Mumule Aneɛ Malagasy Malay Malayalam Malaysia Mumule Aneɛ Maltese Mambwe-Lungu Mapudungun Marathi Marshallese Maya Mexico Mumule Aneɛ Moore Mozambique Mumule Aneɛ Myanmar Navajo Ndau Ndebele Ndebele (Zimbabwe) Nepali New Zealand Mumule Aneɛ Nias Nicaragua Mumule Aneɛ Nigeria Mumule Aneɛ Norwegian Nyaneka Nzema Oromo Ossetian Otetela Panama Mumule Aneɛ Pangasinan Papiamento (Curaçao) Paraguay Mumule Aneɛ Pennsylvania German Persian Peru Mumule Aneɛ Polish Polish Mumule Aneɛ Ponapean Portugal Mumule Aneɛ Portuguese (Brazil) Portuguese (European) Punjabi Páez Quebec Mumule Aneɛ Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quechua (Huaylla Wanca) Rapa Nui Romanian Russia Mumule Aneɛ Russian Salvador Mumule Aneɛ Samoan Sango Sateré-Mawé Sena Sepedi Sepulana Serbian (Cyrillic) Serbian (Roman) Sesotho (Lesotho) Setswana Seychelles Creole Shona Sikuani Silozi Sinhala Slovak Slovakia Mumule Aneɛ Slovenia Mumule Aneɛ Slovenian Solomon Islands Pidgin South Africa Mumule Aneɛ Spain Mumule Aneɛ Spanish Sranantongo Sunda Swahili Swahili (Congo) Swati Sweden Mumule Aneɛ Swedish Swiss German Mumule Aneɛ Tagalog Tahitian Taiwan Mumule Aneɛ Tajiki Tamil Tatar Telugu Tetun Dili Thai Thai Mumule Aneɛ Ticuna Tigrinya Tiv Tok Pisin Tongan Torres Strait Creole Totonac Tshiluba Tshwa Tsonga Turkish Turkmen Tuvaluan Twi Tzotzil Uighur (Cyrillic) Ukrainian Umbundu Urdu Uruguay Mumule Aneɛ Uzbek Uzbek (Roman) Venda Venezuela Mumule Aneɛ Vietnamese Wallisian Waray-Waray Wayuunaiki Xavante Xhosa Yoruba Zapotec (Isthmus) Zimbabwe Mumule Aneɛ Zulu zambia Mumule Aneɛ\nMɔɔ Tɔ Zo Nwiɔ Kɔmaa Kɔlentema 8:1-24\nNdoboa maa Dwudiya Kilisienema (1-15)\nBɛsoa Taetɛse wɔ Kɔlente (16-24)\n8 Mediema, akee yɛkpondɛ kɛ bɛnwu ɛlolɛ kpole ne mɔɔ Nyamenle ɛva ɛlo Masidonea asafo ne mɔ la.+ 2 Bɛhɔle sɔnea kpole nu wɔ anwongyelelɛ nu la, bɛ anyelielɛ molozo nee bɛ ehyia kpole ne maanle bɛ anwonyia mɔɔ vi atiakunlukɛnlɛma nu la yɛle kpole.* 3 Ɔluakɛ bɛyɛle mɔɔ bɛkɛhola la,+ ɛhɛe, medi daselɛ kɛ, bɛyɛle bɛmaanle ɔbole zolɛ,+ 4 bɛzɛlɛle yɛ ɛsesebɛ kɛ yɛmaa bɛ adenle yɛmaa bɛye ndoboa, na bɛnyia kyɛfoa wɔ moalɛ ɛzonlenlɛ gyima ne mɔɔ bɛlɛfa bɛaboa nwuanzanwuanzama ne la anu.+ 5 Na bɛyɛle mɔɔ ɛnee yɛ nye ɛnla la, ɔluakɛ bɛluale Nyamenle ɛhulolɛdeɛ zo bɛlimoale bɛvale bɛ nwo bɛmaanle Awulae nee yɛdayɛ noko. 6 Yemɔti yɛzɛlɛle Taetɛse+ kɛ, kɛ mɔɔ ɔbɔle gyima ɛhye abo wɔ bɛ avinli la, ɔnlea ɔmaa bɛye ndoboa ɛhye mɔɔ ɔvi bɛ ɛhulolɛ nu la bɛwie. 7 Noko akee, kɛ mɔɔ bɛbɔ mɔdenle wɔ debie biala anu, diedi nee ɛdendɛlɛ nee ndelebɛbo nee mɔdenlebɔlɛ kɔsɔɔti nee ɛlɔlɛ mɔɔ yɛlɛ yɛmaa bɛ anu la, bɛye ndoboa ɛhye bɛmaa ɔbo zo.+ 8 Menga ɛhye kɛ ɔle mɛla, emomu mekulo kɛ bɛnwu mɔdenle mɔɔ awie mɔ ɛbɔ la na menwu kɛzi bɛ ɛlɔlɛ ne le nɔhalɛ la. 9 Ɔluakɛ bɛze yɛ Awulae Gyisɛse Kelaese ɛlolɛ kpole ne, kɛ ɛnee ɔle sukoavolɛ ɛdeɛ, noko bɛdabɛ ti ɔrayɛle ehyianli+ amaa bɛalua ye ehyia ne azo bɛayɛ sukoavolɛma. 10 Adwenle mɔɔ melɛ ye wɔ ɛhye anwo la a le kɛ:+ Ɛhye le kpalɛ maa bɛ, wɔ ɛvolɛ ne mɔɔ ɛraze ɛhɔ la anu, bɛbɔle ɔ bo kɛ bɛyɛ na eza bɛnyianle ɛhulolɛ kɛ bɛkɛyɛ. 11 Ɔti kɛkala, bɛwie mɔɔ bɛbɔle ɔ bo kɛ bɛyɛ la noko, amaa bɛava ɛhulolɛ ko ne ala mɔɔ bɛvale bɛbɔle ndoboa ne ɛyele bo la bɛawie. 12 Na saa ɛhulolɛ ne wɔ ɛkɛ a, mɔɔ awie lɛ la a sɔ ɛnyelɛ a,+ na tɛ mɔɔ ɔnlɛ la ɔ. 13 Na mengulo kɛ ɔyɛ bɛtɛɛ ɔmaa bie mɔ na ɔyɛ se ɔmaa bɛmɛ; 14 emomu amaa debie biala ayɛ sɛsɛ la, ɛnɛ mɔɔ bɛlɛ ye dɔɔnwo la, bɛboa bɛdabɛ mɔɔ bɛnlɛ bie la, amaa mekɛ mɔɔ bɛdabɛ noko bɛkɛhyia la menli mɔɔ lɛ bie dɔɔnwo la aboa bɛ. Ɔba ye zɛhae a ɛnee moalɛ ne ɛyɛ sɛsɛ. 15 Kɛ mɔɔ bɛhɛlɛ ala la: “Sonla mɔɔ lɛ dɔɔnwo la annyia ye molozo, yɛɛ sonla mɔɔ lɛ ekyi la angyia.”+ 16 Akee yɛyɛ Nyamenle mo kɛ yeva ɛlɔlɛ kpole ne mɔɔ yɛlɛ yɛmaa bɛ la bie yewula Taetɛse ahonle nu la,+ 17 ɔluakɛ yedie yɛ anwosesebɛmaanlɛ ne bɔkɔɔ, na kɛmɔ ɔkulo kɛ ɔyɛ mɔɔ yɛhanle la ati, yevi ye ɛhulolɛ nu ɔlɛba bɛ nwo lɔ. 18 Na yɛlɛsoa ye nee adiema ne mɔɔ edwɛkpa ne nolobɔlɛ ti ye ayɛlɛyelɛ ɛdɛlɛ asafo ne mɔ amuala anu la. 19 Tɛ yemɔ angome, eza asafo ne mɔ ɛye ye kɛ ɔ nee yɛ ɛhɔ na yɛva ahyɛlɛdeɛ ɛhye yɛhɔmaa, yɛva yɛwula Awulae anyunlunyia na yɛhile kɛ yɛkulo kɛ yɛboa. 20 Noko wɔ ndoboa ɛhye mɔɔ yɛlɛfa yɛaboa la anu, yɛngulo kɛ awie kɛnyia yɛ nwo edwɛkɛ ɛtane kɛha.+ 21 Ɔluakɛ ‘yɛfa nɔhalɛlilɛ yɛyɛ debie biala wɔ Gyihova* nee menli nyunlu.’+ 22 Bieko, eza yɛlɛsoa yɛ diema ne mɔɔ yɛzɔ ye yɛnlea fane dɔɔnwo na yɛnwu kɛ ɔbɔ mɔdenle wɔ ninyɛne dɔɔnwo anu, na kɛkala ɔlɛ bɛ nu anwodozo kpole la ati ye mɔdenlebɔlɛ ɛyɛ kpole la, yearaboka bɛ nwo. 23 Na saa bɛlɛ Taetɛse anwo edwɛkɛ bie a, ɔle me gɔnwo* mɔɔ me nee ye yɛ gyima boa bɛ a; anzɛɛ saa bɛlɛ yɛ mediema ne mɔ anwo edwɛkɛ bie a, bɛle asafo ne mɔ ɛzoanvolɛma nee Kelaese anyunlunyia. 24 Yemɔti bɛla bɛ ɛlɔlɛ ne ali bɛhile bɛ,+ na bɛmaa asafo ne mɔ ɛnwu deɛmɔti yɛvale bɛ yɛdule yɛ nwo la.\n^ Anzɛɛ “bole zolɛ.”\n^ Giliki aneɛ nu, “ɔ nee me lɛ kyɛfoa.”\n2 Kɔlentema 8


Gyima ne 7 | Yintanɛte Zo Baebolo | Ewiade Fofolɛ Ngilebɛbo\nGyima ne 7:1-60\nSitivin tendɛ ahile Sanhedelin ne (1-53)\nTete selɛma mekɛ (2-16)\nMosisi lile bɛ nyunlu; Yizilayɛma awozonlezonlenlɛ (17-43)\nNyamenle ɛndɛnla ɛzonlenlɛ sua nu (44-50)\nSitivin awolɛzilɛ (54-60)\n7 Na ɛsɔfo kpanyinli ne bizale ye kɛ: “Ɛhye mɔ le zɔ ɔ?” 2 Sitivin buale kɛ: “Mediema nee egya mɔ, bɛdie. Anyunlunyia Nyamenle ne yele ɔ nwo hilele yɛ nlenyia Ebileham wɔ mekɛ mɔɔ ɛnee ɔwɔ Mɛsɔpɔteemea kolaa na yeahɔdɛnla Hɛlan la, 3 na ɔzele ye kɛ: ‘Ɛvi wɔ maanle nu nee wɔ mbusuafoɔ avinli tu na kɔ azɛlɛ ne mɔɔ mebahile wɔ la azo.’ 4 Akee ɔvile Kaledeama maanle nu ɔhɔdɛnlanle Hɛlan. Na mɔɔ ye papa wule la, Nyamenle maanle ɔradɛnlanle azɛlɛ ne mɔɔ bɛde zo kɛkala la azo. 5 Noko yeammaa ye bie kɛ ye agyapadeɛ, ɛleka mɔɔ ɔbava ɔ gyakɛ yeazie bɔbɔ la, yeanva yeammaa ye; noko ɔbɔle ye ɛwɔkɛ kɛ ɔbava yeamaa ye kɛ agyapadeɛ, na ɔwu a yeava yeamaa ɔ bo zo amra, noko mekɛ zɔhane ɛnee ɔnlɛ ralɛ. 6 Eza Nyamenle zele ye kɛ ɔ bo zo amra bayɛ nyɛvolɛ wɔ awie mɔ maanle nu na menli ne bava bɛ ayɛ ngɛkɛlɛ na bɛahile bɛ nyane ɛvolɛ 400. 7 Nyamenle hanle kɛ, ‘Mebabua maanle ne mɔɔ ɔbava bɛ yeayɛ ngɛkɛlɛ la ndɛne, na ɛhye mɔ anzi bɛbavi ɛkɛ na bɛarazonle me wɔ ɛke.’ 8 “Eza ɔ nee ye yɛle mrenyia zo ɛpɛlɛ nwo ngyekyeleɛ, na ɔwole Ayezeke na ɔpɛle ye mrenyia zo wɔ kenle mɔtwɛ ne azo, na Ayezeke wole Gyekɔbo,* yɛɛ Gyekɔbo wole yɛ nlenyia mɔ 12 ne.* 9 Na yɛ nlenyia mɔ anye bolole Dwosefi na bɛdɔnenle ye bɛhɔle Yigyibiti. Noko ɛnee Nyamenle nee ye lua, 10 na ɔliele ye wɔ ye amaneɛnwunlɛ kɔsɔɔti anu, ɔmaanle ye nrɛlɛbɛ na ɔmaanle ɔnyianle Yigyibiti belemgbunli Falo anyunlu ɛlolɛ. Na Falo maanle ɔnleanle Yigyibiti nee ye sua nu amra amuala anwo zo. 11 Noko ɛhɔne rale Yigyibiti nee Keena amuala, ɛhɛe, ɔvale anwongyelelɛ kpole ɔrale, na yɛ nlenyia mɔ annyia debie mɔɔ bɛbali a. 12 Noko Gyekɔbo dele kɛ aleɛ wɔ Yigyibiti na ɔzoanle yɛ nlenyia mɔ wɔ mekɛ mɔɔ limoa la. 13 Mɔɔ tɔ zo nwiɔ ne la, Dwosefi lale ɔ nwo ali hilele ɔ mediema ne mɔ na Falo nwunle Dwosefi abusua ne. 14 Dwosefi vale nrɛlaleɛ hɔmaanle ɔ ze Gyekɔbo kɛ ɔ nee ye sua nu amra amuala ɛrɛla, bɛ muala bɛle menli* 75. 15 Yemɔti Gyekɔbo hɔle Yigyibiti, na ɔwule ɛkɛ na ɛkɛ ne a yɛ nlenyia mɔ noko wule a. 16 Bɛvale bɛ bɛhɔle Hyikɛm na bɛziele bɛ wɔ nla ne mɔɔ Ebileham dɔle vile Heemɔ amra ne mɔ asa nu wɔ Hyikɛm la anu. 17 “Ɔka ekyii na ɛwɔkɛ ne mɔɔ Nyamenle bɔle Ebileham ara nu la, ɛnee menli ne anwo ɛzo na bɛyɛ dɔɔnwo kpalɛ wɔ Yigyibiti, 18 kɔkpula kɛ belemgbunli gyɛne mɔɔ ɛnze Dwosefi la ralile Yigyibiti ebia ne. 19 Nrenyia ɛhye luale nrɛlɛbɛ adenle zo maanle egya mɔ kpole bɛ mbɔdɔma bɛmaanle bɛwule. 20 Mekɛ zɔhane a bɛwole Mosisi a, na ɛnee ɔ nwo yɛ fɛ wɔ Nyamenle anyunlu. Bɛnleanle* ye siane nsa wɔ ɔ ze sua nu. 21 Noko mekɛ mɔɔ bɛgyakyile ye wɔ ɛleka bie la, Falo ara raalɛ hɔvale ye na ɔtetele ye kɛ ɔ ra nrenyia. 22 Yemɔti bɛhilele Mosisi Yigyibiti nrɛlɛbɛ kɔsɔɔti. Nɔhalɛ nu, ɛnee ɔtendɛ a tumi wɔ nu yɛɛ ɔyɛle ninyɛne mgbole. 23 “Mekɛ mɔɔ ɔlile ɛvolɛ 40 la, ɔrale ye ahonle nu* kɛ ɔkakpɔla* ɔ mediema Yizilayɛma. 24 Mɔɔ ɔnwunle kɛ bɛlɛyɛ ko amumuyɛ la, ɔliele ye na ɔlile ɔ ti anloma ɔhunle Yigyibitinli ne mɔɔ ɛlɛyɛ ye amumuyɛ la. 25 Ɛnee ɔdwenle kɛ ɔ mediema ne mɔ banwu kɛ Nyamenle balua ɔ nwo zo alie bɛ ngoane, noko bɛannwu ye. 26 Aleɛ hyenle la, ɔhɔdole bɛ kɛ bɛlɛko, na ɔbɔle mɔdenle kɛ ɔkpɔda bɛ wɔ anzodwolɛ nu na ɔhanle kɛ: ‘Ayi mɔ, bɛle mediema. Duzu ati a bɛlɛyɛ bɛ nwo asa ɛ?’ 27 Noko ko ne mɔɔ ɛlɛyɛ ɔ gɔnwo ne asa la zuhunle ye na ɔhanle kɛ: ‘Nwane a yɛle wɔ yɛ neavolɛ nee yɛ ndɛnebuavolɛ a? 28 Ɛkpondɛ kɛ ɛku me kɛ mɔɔ anoma ɛhunle Yigyibitinli ne la ɔ?’ 29 Mɔɔ Mosisi dele ɛhye la, ɔnriandile ɔhɔyɛle ɛyɛvolɛ wɔ Medean azɛlɛ zo, na ɔwole mralɛ mrenyia nwiɔ wɔ ɛkɛ. 30 “Ɛvolɛ 40 pɛle nu la, anwumabɔvolɛ bie yele ɔ nwo hilele ye wɔ fienemgbole ne mɔɔ bikye Boka Saenae la anu wɔ kpɔkɛ bie mɔɔ ɛlɛsɔ la anu. 31 Mɔɔ Mosisi nwunle ye la, ɔzinle ɔ nwo. Noko mekɛ mɔɔ ɔbikyele nwo kɛ ɔnea ye boɛ la, ɔdele Gyihova* ane kɛ; 32 ‘Mame a mele ɛ nlenyia mɔ Nyamenle ne, Ebileham nee Ayezeke nee Gyekɔbo Nyamenle ne a.’ Mosisi anwo bɔle ɔ bo wosole ye na yeangola ye nea bieko. 33 Gyihova* zele ye kɛ: ‘Ye wɔ mgbɔlaboa ne ɔluakɛ ɛleka mɔɔ ɛgyi la le azɛlɛ nwuanzanwuanza. 34 Nɔhalɛ nu, menwu kɛ bɛlɛsi bɛayɛ me menli ne mɔɔ wɔ Yigyibiti la amumuyɛ la, yɛɛ mede bɛ ɛzunlɛ ne noko, na mera kɛ mebalie bɛ. Akee bɛla, maa menzoa wɔ wɔ Yigyibiti.’ 35 Mosisi ɛhye mɔɔ bɛkpole ye na bɛhanle kɛ: ‘Nwane a yɛle wɔ neavolɛ nee ndɛnebuavolɛ la?’ yemɔ ala a Nyamenle luale anwumabɔvolɛ ne mɔɔ ɔyele ɔ nwo ɔhilele ye wɔ kpɔkɛ ne anwo la anwo zo zoanle ye kɛ neavolɛ nee dievolɛ a. 36 Nrenyia ɛhye yele bɛ vile ɛkɛ, ɔyɛle sɛkɛlɛneɛ nee nwanwane ninyɛne wɔ Yigyibiti nee nyevile kɔkɔlɛ ne anloa yɛɛ fienemgbole ne anu ɛvolɛ 40. 37 “Mosisi ɛhye a zele Yizilayɛma kɛ: ‘Nyamenle bamaa ngapezonli bie mɔɔ le kɛ medame la avi bɛ mediema ne mɔ anu ara la.’ 38 Ɛhye a le ahenle mɔɔ ɔ nee Yizilayɛma luale wɔ fienemgbole ne anu na anwumabɔvolɛ ne dendɛle hilele ye nee yɛ nlenyia mɔ wɔ Boka Saenae azo, na bɛvale edwɛkɛ nwuanzanwuanza ne mɔɔ tumi wɔ nu bɛmaanle ye la. 39 Yɛ nlenyia mɔ andie ye, bɛkpole ye, na wɔ bɛ ahonle nu bɛhulole kɛ anrɛɛ bɛkɛzia bɛkɛhɔ Yigyibiti, 40 bɛzele Aalɔn kɛ: ‘Yɛ nyamenle maa yɛ maa ɔli yɛ nyunlu, ɔluakɛ yɛnze mɔɔ ɛzi Mosisi mɔɔ yele yɛ vile Yigyibiti maanle nu la anwo zo a.’ 41 Yemɔti bɛyɛle ɛnlankɛ ralɛ wɔ zɔhane mekɛ ne na bɛbɔle afɔle bɛmaanle ananze ne na bɛliele bɛ nye wɔ debie mɔɔ bɛva bɛ sa bɛyɛ la anwo. 42 Ɔti Nyamenle hwenle ɔ nwo vile bɛ nwo ɔmaanle bɛzonlenle anwomanyunlu ninyɛne, kɛ mɔɔ bɛhɛlɛ ye wɔ Ngapezoma buluku ne anu la: ‘O Yizilayɛma, asoo medame a bɛbɔle afɔle bɛmaanle me wɔ fienemgbole ne anu ɛvolɛ 40 ne la ɔ? 43 Emomu, Molɔko ɛdanlɛsua ne yɛɛ nyamenle Relɛfaa ɛwɔlɔra ne a bɛkpale a, bɛyɛle ananze ɛhye mɔ kɛ bɛsonle bɛ. Yemɔti mebava bɛ meahɔ Babelɔn anzi lɔ.’ 44 “Ɛnee yɛ nlenyia mɔ lɛ daselɛ ɛdanlɛsua ne wɔ fienemgbole ne anu kɛ mɔɔ Ɔtendɛ yeahile Mosisi la ɔhanle kɛ ɔnlea mɔɔ yenwu ye la azo ɔyɛ bie la. 45 Na yɛ nlenyia mɔ mɔɔ liele la nee Dwɔhyua vale rale azɛlɛ ne mɔɔ Nyamenle dule maanle maanle ne mɔ wɔ zolɛ la azo. Ɛnee ɔwɔ bɛ nwo ɛkɛ ne badwu Devidi mekɛ zo. 46 Ɔnyianle Nyamenle anyunlu ɛlolɛ na ɔzɛlɛle ye kɛ ɔmaa ye adenle ɔmaa ɔzi sua ɔmaa Gyekɔbo Nyamenle ne. 47 Noko Sɔlɔmɔn a zile sua maanle ye a. 48 Noko akee, Anwuma Anwumanli ne ɛndɛnla sua mɔɔ bɛva bɛ sa bɛzi la anu, ngapezonli ne hanle kɛ: 49 ‘Gyihova* se, anwuma le me belemgbunli ebia yɛɛ azɛlɛ ye le me gyakɛ abo ebia. Sua boni a bɛsi bɛamaa me a? Anzɛɛ nienwu a me ɛnwomenlelielɛ ɛleka ne wɔ a? 50 Asoo tɛ medame a menyɛle ninyɛne ɛhye mɔ amuala ɔ?’ 51 “Anzosesebɛ menli mɔɔ bɛduodua bɛ nzo na bɛngulo kɛ bɛkakyi bɛ adwenle a, bɛko bɛtia sunsum nwuanzanwuanza ne dahuu; kɛ mɔɔ bɛ ze mɔ yɛle la, zɔhane ala a bɛyɛ a. 52 Ngapezoma ne anu boni a bɛ ze mɔ anyɛ ye kpɔdekpɔde a? Ɛhɛe, bɛhunle bɛdabɛ mɔɔ bɛhanle bɛdole ɛkɛ ne kɛ tenlenenli ne bara la, bɛle kɛ bɛdabɛ ala la ɔluakɛ bɛmɛ a bɛyele ye bɛmaanle na bɛhunle ye a, 53 bɛmɛ a bɛnyianle Mɛla ne mɔɔ anwumabɔvolɛma vale rale la a, noko bɛanli zo.” 54 Mɔɔ bɛdele ɛhye la, bɛvale ɛya kpole* na ɛnee bɛkpondɛ kɛ bɛbo ye. 55 Noko, kɛmɔ ɛnee sunsum nwuanzanwuanza ne ɛyi ye tɛkɛɛ la ati, ɔnleanle anwuma na ɔnwunle Nyamenle anyunlunyia ne nee Gyisɛse kɛ ɔgyi Nyamenle asa fema zo, 56 na ɔhanle kɛ: “Nea! Menwu kɛ anwuma ɛbuke na sonla Ra ne gyi Nyamenle asa fema zo.” 57 Mɔɔ bɛdele ɛhye la bɛvale ɛnelɛ kpole bɛdeanle nu na bɛvale bɛ sa bɛduoduale bɛ nzo, na bɛ muala bɛdule bɛhɔle ɔ nwo zo. 58 Bɛvale ye bɛvindele sua ne kandiba, na bɛbɔle ɔ bo bɛzile ye awolɛ. Alasevolɛ ne mɔ yele bɛ adɛladeɛ aguzo ne guale kpavolɛ bie mɔɔ bɛfɛlɛ ye Sɔɔlo la anwo ɛkɛ. 59 Mɔɔ bɛlɛsi Sitivin awolɛ la, ɔzɛlɛle kɛ: “Awulae Gyisɛse, me ngoane wɔ ɛ sa nu.” 60 Akee ɔhotole na ɔvale ɛnelɛ kpole ɔdeanle nu kɛ: “Gyihova,* mmatwe bɛ nzo wɔ ɛtane ɛhye anwo.” Ɔhanle ɛhye la, ɔwule.\n^ Anzɛɛ ɔkola ɔkile, “yɛle Gyekɔbo noko zɔhane ala.”\n^ Anzɛɛ “tete selɛma ne.”\n^ Anzɛɛ “bɛtetele.”\n^ Anzɛɛ “ɔbɔle kpɔkɛ.”\n^ Anzɛɛ “ɔkanlea.”\n^ Anzɛɛ “ɔyɛle bɛ nyane.”\nGyima ne 7


Kɛzi Raalɛ Mɔɔ Lɛ Komunis Adwenle Nyianle Mualɛ La | Baebolo Ne Kakyi Sonla\nKENGA YE WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Giliki Greenlandic Guarani Gujarati Gun Haitian Creole Hibulu Hiligaynon Hindi Hungarian Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Lingala Lithuanian Luganda Luo Macedonian Malagasy Malay Malayalam Maltese Marathi Maya Mongolian Nepali Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Tuvaluan Twi Ukrainian Umbundu Vietnamese Xhosa Yoruba Zulu\nBɛvale Baebolo Ne Bɛbuale Kpuyia Biala!\nIsolina Lamela anloa edwɛkɛ\nBƐWOLE YE: 1950\nMAANLE MƆƆ ƆVI NU: SPAIN\nALUMUA NE: KATƆLEK RAALƐ\nBɛwole me la, ɛnee me awovolɛ lɛ ɛya ekyi bie wɔ namule mɔɔ wɔ Galicia, mɔɔ wɔ Spain sɔlɔ adɔleɛ la. Medame a metɔ ngakula mɔtwɛ ne azo nna a. Ɛnee yɛ nye die wɔ sua nu. Zɔhane mekɛ ne, ɛnee abusua mɔɔ wɔ Spain la anu kakula ko ta kɔ asɔne ndetelɛ sukulu. Wɔ yɛ abusua ne anu, yɛle nsa a yɛhɔle bie a.\nMenlile ɛvolɛ 13 la, mengɔle ndetelɛ ɛleka ne mɔɔ me diema raalɛ ne wɔ la wɔ Madrid. Ɛnee anyelielɛ ɛnle ɛkɛ. Agɔnwolɛvalɛ ɛnle ɛkɛ—mɛla, asɔneyɛlɛ nee anwongyelelɛ ala a wɔ ɛkɛ a. Nwonlomɔ mangyee ne, yɛyia asɔne sua ne anu yɛdwenledwenle edwɛkɛ nwo, ɔnva nwo kɛ ɔyɛ a mendwenle ɛhwee nwo la. Yɛwie a, yɛto asɔne edwɛne na yɛbɔ Mass, yɛyɛ ɔ muala wɔ Latin nu. Ɛnee mende debie biala abo na mendele nganeɛ kɛ asɛɛ Nyamenle wɔ moa maa me. Ɛnee mekɛ biala melua ye koonwu. Saa me nee me diema raalɛ ne yia bɔbɔ a, mɔɔ yɛkola yɛka ala a le kɛ, “Yeyɛ anwodelɛnli Mary.” Saa yɛdi debie yɛwie a, mraalɛ ne mɔ maa yɛfa dɔnehwele ko nee foa ala a yɛtendɛ a. Nea kɛzi ɛhye nee anyelielɛ mɔɔ ɛnee menyia ye wɔ sua nu le ngakyile la! Ɛnee me nwo yɛ me koonwu na meta mesu.\nMeande nganeɛ ɛlɛ kɛ membikyele Nyamenle ɛdeɛ, noko menlile ɛvolɛ 17 la, bɛyɛle me mraalɛ ne mɔ anu ko. Menyɛle mɔɔ ɔwɔ kɛ meyɛ la, noko yeangyɛ membɔle ɔ bo membizale me nwo kɛ Nyamenle ɛdo ɛsalɛ ɛvɛlɛ me amgba a. Mraalɛ ne mɔ hanle kɛ menli mɔɔ ka zɔhane edwɛkɛ ne la bahɔ hellsenle nu! Noko, ɛnee zɔhane edwɛkɛ ne tɛgyegye me. Ɛnee meze kɛ Gyisɛse Kelaese ande ɔ nwo angɔndɛnla ɛleka bie; emomu, ɔvale ye mekɛ ɔhilehilele na ɔboale awie mɔ. (Mateyu 4:23-25) Menlile ɛvolɛ 20 la, ɛnee mennwu deɛmɔti ɔwɔ kɛ meyɛ asɔne raalɛ la. Mɔɔ yɛ azibɛnwo la a le kɛ, mraalɛ ne mɔ kpanyinli ne hanle hilele me kɛ saa mennwu deɛmɔti ɔwɔ kɛ meyɛ zɔ a ɛnee mengɔ ndɛndɛ. Menea a ɛnee ɔsulo kɛ mebahola meazɛkye awie mɔ adwenle. Yemɔti menvile ndetelɛ ɛleka ne.\nMenziale mengɔle sua nu la, me awovolɛ dele ɔ bo bɔkɔɔ. Noko kɛmɔ ɛnee gyima ɛnle yɛ namule ne anu la ati, mengɔle Germany, ɛleka mɔɔ me mediema mrenya ne mɔ ko wɔ la. Ɛnee ɔwɔ Komunis eku bie mɔɔ Spainma mɔɔ ɛvi bɛ maanle nu la a ɛde la anu. Ɛnee me nye die kɛ meboka menli mɔɔ kpondɛ gyinlabelɛ kpalɛ maa gyimayɛvoma yɛɛ mraalɛ la anwo. Yemɔti menyianle Komunis adwenle na awieleɛ ne mengyale eku ne anu sonla. Ɛnee medwenle kɛ melɛyɛ debie mɔɔ boa la, ɛnee mefa Komunis mbuluku memaa menli na mefa me nwo mewula atuadelɛ nu.\nNoko akee, mekɛ hɔle bie la, me abɛ nu bule. Mendele nganeɛ kɛ menli mɔɔ lɛ Komunis adwenle la ɛnyɛ mɔɔ bɛka la. Zɔhane ninyɛne ne mɔɔ gyegye me la yɛle kpole wɔ 1971, mekɛ mɔɔ mgbavolɛ nee mbɛlɛra mɔɔ wɔ eku ne anu yelale Spain Arane Agyakɛnugyinlavolɛ Ɛleka ne mɔɔ wɔ Frankfurt la. Bɛyɛle zɔhane bɛvale bɛdele atua bɛtiale nzisi mɔɔ ɛlɛkɔ zo wɔ Spain mɔɔ bɛka a bɛndie la. Noko ɛnee meze kɛ ɛhye le adenle ɛtane mɔɔ bɛdua zo bɛda ɛyavalɛ ali a.\nMenwole me ra mɔɔ lumua la, menganle mengilele me hu kɛ menrɛhɔ Komunis ayia bieko. Me nwo yɛle me koonwu kpalɛ ɔluakɛ me gɔnwo dɛba ne mɔ ko bɔbɔ anzie ɔ ti wɔ ɛleka mɔɔ me nee me ra ne wɔ la. Ɛnee mennwu bodane mɔɔ wɔ ɛbɛlabɔlɛ nu la. Nvasoɛ wɔ zo amgba kɛ awie kɛbɔ mɔdenle kɛ ɔmaa anyuhɔlɛ ara ɔ?\nWɔ 1976 ne anu, Alasevolɛ nwiɔ mɔɔ bɛvi Spain la bɔle yɛ anlenkɛ ne anu na bɛmanle me Baebolo mbuluku. Bɛrale ɛkɛ ne bieko la, membɔle ɔ bo membizale bɛ kpuyia dɔɔnwo mɔɔ fane amaneɛnwunlɛ, gyinlabelɛ ngakyile yɛɛ nzisi nwo la. Ɔzinle me nwo kɛ bɛvale Baebolo ne bɛbuale kpuyia biala la! Menliele mendole nu ndɛndɛ kɛ mebazukoa Baebolo ne.\nAlumua ne, ɛnee me nye die kɛ mebazukoa debie ala. Noko mekɛ mɔɔ me nee me hu bɔle ɔ bo hɔle debiezukoalɛ wɔ Gyihova Alasevolɛ Belemgbunlililɛ Asalo la, ninyɛne hakyile. Ɔkadwu zɔhane mekɛ ne la, ɛnee yɛlɛ ngakula nwiɔ. Ɛnee Alasevolɛ ne mɔ fi atiakunlukɛnlɛma nu bafa yɛ na bɛboa bɛmaa yɛnea ngakula ne mɔ wɔ debiezukoalɛ bo. Me nye liele Alasevolɛ ne mɔ anwo.\nNoko akee, ɛnee asɔne nwo edwɛkɛ gyegye me. Menzile kpɔkɛ kɛ mekakpɔla me abusua ne mɔɔ wɔ Spain la. Me ankele mɔɔ le ɛsɔfo la, bɔle mɔdenle kɛ ɔmaa me abɛ nu abu na meagyakyi Baebolo ne ɛzukoalɛ. Noko Alasevolɛ mɔɔ wɔ ɛkɛ la boale me kpalɛ. Bɛvale Baebolo ne bɛbuale me kpuyia ne mɔ kɛmɔ Alasevolɛ mɔɔ wɔ Germany yɛle la. Membɔle kpɔkɛ kɛ mesia mekɔ Germany a, mebadoa me Baebolo ɛzukoalɛ ne azo. Me hu yɛle ye adwenle kɛ ɔnrɛzukoa Baebolo ne bieko ɛdeɛ, noko mendoale me debiezukoalɛ ne azo. Wɔ 1978 ne anu, bɛzɔnenle me kɛ Gyihova Dasevolɛ.\nBaebolo ne anu nɔhalɛ ne anwo ndelebɛbo ɛmaa menyia bodane wienyi nee adehilelɛ wɔ ɛbɛlabɔlɛ nu. Kɛ neazo la, 1 Pita 3:1-4 si yelɛma adua kɛ “bɛbɛlɛ bɛ nwo aze” bɛmaa bɛ hu mɔ wɔ ‘enililɛ kpole nu’ na bɛnyia ‘bɛtɛɛyɛlɛ subane mɔɔ sonle bolɛ wɔ Nyamenle anye zo la.’ Ngyinlazo zɛhae mɔ ɛboa me ɛmaa meyɛ me gyima kɛ yelɛ nee mame la.\nMembanyɛle Dasevolɛ la ɛvolɛ kɛyɛ 35 ɛne. Me nye die kɛ me nee nɔhalɛ sunsum nu abusua ɛlɛsonle Gyihova la, na ɔyɛ me fɛ kpole kɛ me mra nnu ne anu nna ɛlɛyɛ zɔ la.


Gyɛlɛmaya 11 | Yintanɛte Zo Baebolo | Ewiade Fofolɛ Ngilebɛbo\nDwuda zɛkyele ngyekyeleɛ mɔɔ ɔ nee Nyamenle yɛle la (1-17)\nWɔ nyamenle ne mɔ zonle kɛ wɔ azuamgbole ne mɔ la (13)\nGyɛlɛmaya le kɛ boaneralɛ mɔɔ bɛkahu ye (18-20)\nGyɛlɛmaya sua zo amra kpɔle ye (21-23)\n11 Edwɛkɛ mɔɔ vi Gyihova ɛkɛ rale Gyɛlɛmaya ɛkɛ ne la ɛne: 2 “Bɛdie ngyekyeleɛ ɛhye anu edwɛkɛ ne! “Ka* kile Dwuda mrenyia nee Gyɛlusalɛmma 3 na se bɛ kɛ, ‘Mɔɔ Gyihova, Yizilayɛ Nyamenle ne ɛha la ɛne: “Munzule ɛha sonla ne mɔɔ ɔndie ngyekyeleɛ ɛhye anu edwɛkɛ ne,+ 4 edwɛkɛ mɔɔ menganle mengilele bɛ nenyia mɔ wɔ kenle ne mɔɔ menyele bɛ menvile Yigyibiti azɛlɛ ne azo,+ wɔ bulalɛ fonlomo ne anu+ la kɛ, ‘Bɛdie me ne, na bɛyɛ mɔɔ mebaha meahile bɛ la amuala; na bɛbayɛ me menli na medame noko meayɛ bɛ Nyamenle,+ 5 amaa meali ndane ne mɔɔ menganle mengilele bɛ nenyia mɔ la azo, kɛ mebava azɛlɛ mɔɔ meleke nee wolɛ se zolɛ la meamaa bɛ,+ kɛ mɔɔ ɔde ye ɛnɛ la.’”’” Na membuale kɛ: “Amen,* O Gyihova.” 6 Na Gyihova zele me kɛ: “Ka edwɛkɛ ɛhye mɔ amuala wɔ Dwuda azuamgbole ne mɔ nee Gyɛlusalɛm awɔdenle ne mɔ azo: ‘Bɛdie ngyekyeleɛ ɛhye anu edwɛkɛ ne na bɛli zo. 7 Ɔluakɛ mendule bɛ nenyia mɔ folɛ ɛsesebɛ wɔ kenle mɔɔ menyele bɛ menvile Yigyibiti la too yeradwu ɛnɛ, mendule bɛ folɛ fane dɔɔnwo kɛ: “Bɛdie me ne.”+ 8 Noko bɛandie yɛɛ bɛanyɛ ɛnzolɛ; emomu, awie biala yɛle anzosesebɛ lile ɔdaye mumua ne ye ahonle ɛtane nzi.+ Ɔti memaanle edwɛkɛ mɔɔ wɔ ngyekyeleɛ ɛhye anu mɔɔ menganle mengilele bɛ kɛ bɛli zo na bɛanli zo la amuala rale bɛ nwo zo.’” 9 Akee Gyihova zele me kɛ: “Dwuda mrenyia nee Gyɛlusalɛmma ɛbɔ adwenle kɛ bɛte me nwo atua. 10 Bɛzia bɛhɔ ɛtane ne mɔ mɔɔ bɛ nenyia mɔ mɔɔ bɛanli me edwɛkɛ zo yɛle ye wɔ mɔlebɛbo ne la anwo.+ Bɛdabɛ noko bɛhɔli nyamenle gyɛne nzi na bɛzonle bɛ.+ Yizilayɛma nee Dwudama ɛzɛkye* ngyekyeleɛ ne mɔɔ me nee bɛ nenyia mɔ yɛle la.+ 11 Ɛhye ati mɔɔ Gyihova ɛha la ɛne, ‘Nea melɛfa munzule+ mɔɔ bɛnrɛhola bɛnrɛvi nu la meara bɛ nwo zo. Saa bɛsu bɛfɛlɛ me kɛ bɛkpondɛ moalɛ a, menrɛdie bɛ.+ 12 Na Dwuda azuamgbole nee Gyɛlusalɛmma bahɔ bɛ nyamenle ne mɔ mɔɔ bɛbɔle afɔle bɛmaanle bɛ* la ɛkɛ bɛahɔkpondɛ moalɛ,+ noko wɔ bɛ munzule mekɛ ne anu ɛhye mɔ ɛnrɛhola ɛnrɛlie bɛ. 13 Ɔluakɛ O Dwuda, wɔ nyamenle ne mɔ anwo ɛzo kɛ wɔ azuamgbole ne mɔ la, na kɛ mɔɔ awɔdenle dɔɔnwo wɔ Gyɛlusalɛm la zɔhane ala a wɔzi afɔlemokyea dɔɔnwo wɔmaa anyiemgba deɛ ne* a, afɔlemokyea mɔɔ bɛbabɔ afɔle wɔ zo bɛamaa Beeyale la.’+ 14 “Noko wɔmɔ,* mmayɛ asɔne ɛmaa menli ɛhye mɔ. Mmasu anzɛɛ mmayɛ asɔne ɛmaa bɛ,+ ɔluakɛ saa bɛ amaneɛnwunlɛ ti bɛsu bɛfɛlɛ me a menrɛdie. 15 Duzu ati a ɔwɔ kɛ me kulovolɛ ne tɛnla me sua nuWɔ mekɛ mɔɔ menli dɔɔnwo ɛva adwenle ɛtane la ɛ? Saa munzule ne ba bɛ nwo zo a, asoo nane nwuanzanwuanza* bamaa yeavi bɛ nwo zo ɔ? Mekɛ zɔhane, asoo bɛ nye balie? 16 Mekɛ bie Gyihova vɛlɛle wɔ ɔlivi baka buzuu,Ɛnee ɛle kɛnlɛma yɛɛ wɔ ma le kpalɛ. Noko dede kpole bie rale na ɔdole senle wɔ ye nu,Na bɛbubule ye ngane ne mɔ. 17 “Ɛlɔne Gyihova, Mɔɔ luale wɔ+ la ɛha kɛ munzule bado wɔ ɔlua ɛtane mɔɔ Yizilayɛma nee Dwudama ɛyɛ la ati, bɛbɔ afɔle bɛmaa Beeyale bɛva bɛha me ɛya.”+ 18 Gyihova bɔle me amaneɛ amaa meanwu ye;Mekɛ zɔhane ɛmaanle menwunle mɔɔ bɛlɛyɛ la. 19 Ɛnee mele kɛ boaneralɛ mɔɔ le bɛlɛvo mɔɔ bɛlɛkɔ bɛahɔhu ye la. Ɛnee menze kɛ bɛva me nwo adwenle ɛtane:+ “Bɛmaa yɛzɛkye baka ne nee ye ma ne amuala,Na yɛpɛ ye yɛvi anyewɔzoamra azɛlɛ ne azo,Amaa bɛangakye ye duma bieko.” 20 Noko ɛlɔne Gyihova bua ndɛne tenlene;Ɔneɛnlea sonla ti anu* nee sonla ahonle nu.+ Maa menwu kɛ wɔli bɛ nzenralɛ,Ɔluakɛ wɔmɔ a meva me edwɛkɛ mewula ɛ sa nu a. 21 Ɛhye ati, mɔɔ Gyihova ɛha ɛtia Anatɔto mrenyia+ mɔɔ bɛkpondɛ kɛ bɛpɛ wɔ ngoane zo* na bɛka kɛ: “Mmaka ngapezo wɔ Gyihova duma nu bieko+ anrɛɛ yɛkɛhu wɔ la”; 22 ɔti mɔɔ ɛlɔne Gyihova ɛha la ɛne: “Nea mebahwe bɛ nzo. Bɛbava konle dadeɛ bɛahu mgbavolɛ ne mɔ,+ na bɛ mra mrenyia nee bɛ mra mraalɛ bawu ɛhɔne nu.+ 23 Na bɛdabɛ mɔɔ bɛbaha la anu biala ɛnrɛha, ɔluakɛ mebamaa munzule ado mrenyia mɔɔ bɛwɔ Anatɔto la+ wɔ bɛ anzohwenlɛ ɛvolɛ ne anu.”\n^ Ɔbayɛ kɛ bɛhanle ɛhye bɛhilele Gyɛlɛmaya.\n^ Anzɛɛ “Ɔyɛ ɛkɛ.”\n^ Anzɛɛ “ɛtulu.”\n^ Anzɛɛ “bɛbɔle afɔle bɛmaanle bɛ esike ne hɔle bɛ ɛkɛ.”\n^ Ɛhye kile, afɔle mɔɔ bɛbɔ ye wɔ ɛzonlenlɛsua ne anu la.


Ngapezonli Yilaegya Vale Nzɛlɛlɛ Zinzale Na Ɔhendɛle | Nɔhalɛ Diedi\nKENGA YE WƆ Abkhaz Acholi Afrikaans Albanian America Mumule Aneɛ Amharic Arabic Armenian Armenian (West) Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Bicol Brazil Mumule Aneɛ Bulgarian Catalan Cebuano Chichewa Chile Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Colombia Mumule Aneɛ Croatian Cuba Mumule Aneɛ Czech Danish Dutch Efik English Estonian Ewe Faroese Fijian Finnish French Ga Georgian German Giliki Greenlandic Guarani Gujarati Gun Haitian Creole Hausa Herero Hibulu Hiligaynon Hindi Hungarian Igbo Iloko Indonesian Isoko Italian Italy Mumule Aneɛ Japanese Javanese Jula Kabiye Kannada Karen (S'gaw) Kazakh Kikuyu Kiluba Kinyarwanda Kirghiz Kirundi Kisonge Kongo Korea Mumule Aneɛ Korean Kwangali Kwanyama Lhukonzo Lingala Lithuanian Luganda Lunda Luo Macedonian Macua Malagasy Malawi Mumule Aneɛ Malay Malayalam Maltese Marathi Mauritian Creole Maya Mexico Mumule Aneɛ Mixe (North Central) Mongolian Moore Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peru Mumule Aneɛ Polish Polish Mumule Aneɛ Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Mumule Aneɛ Russian Samoan Sango Sena Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Spain Mumule Aneɛ Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Totonac Tshiluba Tshwa Tsonga Turkish Turkmen Twi Tzotzil Ukrainian Umbundu Urdu Venda Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\nTILE BULU NEE KO\nƆzinzale Na Ɔhendɛle\n1, 2. Duzu gyima ɛsesebɛ a ɛnee ɔwɔ kɛ Yilaegya yɛ a, na ndenle boni mɔ azo a ɛnee ngakyile wɔ ye nee Ehabe avinli a?\nYILAEGYA kulo kɛ ɔfa ye nzɛlɛlɛ ɔto ye anwuma Selɛ ne anyunlu wɔ fealera nu. Noko menli dɔɔnwo ne mɔɔ ɛbɔ ɛyia ye la nwunle kɛ ngapezonli ɛhye mɔɔ di nɔhalɛ la manle senle vile anwuma rale la ɛtɛkyɛle, na ɛnee bɛ nuhua dɔɔnwo kpondɛ kɛ bɛkanvo ye bɛmaa ɔ nye die bɛ nwo. Kolaa na Yilaegya ahɔ Kamɛle Boka ne azo na yeava ye nzɛlɛlɛ yeado Gyihova Nyamenle anyunlu wɔ fealera nu la, ɛnee ɔwɔ kɛ ɔyɛ gyima ɛsesebɛ bie. Ɔwɔ kɛ ɔ nee Belemgbunli Ehabe kɔtendɛ.\n2 Ngakyile kpole kpalɛ wɔ Ehabe nee Yilaegya avinli. Ehabe mɔɔ wula belemgbunli tɛladeɛ la le anyebolo, yekpɔkye yɛɛ menli kola nyia ɔ nwo zo tumi maa ɔyɛ ninyɛndane a. Yilaegya wula ngapezoma tɛladeɛ mɔɔ ɔnle hyeleenyi—bie a bɛvale nane nwoma anzɛɛ afunlumu anzɛɛ abɔnkye enrinli a bɛnwonle a. Ɛnee ɔlɛ akɛnrasesebɛ, ɔdi nɔhalɛ, yɛɛ ɔlɛ diedi. Kenle ne mɔɔ ɛnee ɔlɛkɔ ye awieleɛ la manle bɛ nuhua ko biala subane lale ali kpalɛ.\n3, 4. (a) Duzu ati a kenle ne angɔ boɛ ammaa Ehabe nee Beeyale ɛzonlenlɛma ne ɛ? (b) Kpuyia boni mɔ a yɛbazuzu nwo a?\n3 Kenle ne angɔ boɛ ammaa Ehabe nee Beeyale ɛzonlenlɛma ne. Bɛzɛkyele adalɛ ɛzonlenlɛ mɔɔ Ehabe nee ɔ ye, Belemgbunli Raalɛ Gyɛzɛbɛle vale ziele ɛkɛ wɔ Yizilayɛ mbusua-bulu belemgbunlililɛ ne anu la. Bɛkpale Beeyale anwo ɛdanlɛ kɛ ɔle adalɛ. Zɔhane nyamenle ne mɔɔ ngoane ɛnle ye nu la angola ammaa senle mgbane bɔbɔ anzɔ yeanva yeambua ye ngapezoma mɔɔ mogya biale bɛ takaa la nzɛlɛlɛ ne. Beeyale angola anlie mrenya 450 zɔhane anvi ɛhunlɛ mɔɔ ɛnee fɛta bɛ la anu. Eza adalɛ nyamenle ne angola anyɛ debie bieko, na mɔɔ yeangola ye yɛ la ɛlɛba arala ali bɔkɔɔ. Kɛmɔ ɛnee ezule ɛtɛtɔle wɔ ɛvolɛ mɔɔ bo nsa anu la ati, Beeyale ngapezoma ne mɔ zɛlɛle ye kɛ ɔmaa ezule ɛdɔ, noko yeangola. Ɛnee ɔnrɛhyɛ na Gyihova amaa ezule adɔ na yeala ye ali kɛ ɔdaye a ɔle nɔhalɛ Nyamenle ne a.—1 Arl. 16:30–17:1; 18:1-40.\n4 Noko, mekɛ boni a Gyihova bali ninyɛne nwo gyima a? Duzu a Yilaegya bayɛ kolaa na mekɛ ne adwu a? Na duzu a yɛbahola yɛazukoa yɛavi nrenya ɛhye mɔɔ lɛ diedi la ɛkɛ a? Bɛmaa yɛzuzu kɛlɛtokɛ ne anwo na yɛnlea.—Bɛgenga 1 Arelemgbunli 18:41-46.\nƆhɔle Zo Ɔzɛlɛle\n5. Duzu a Yilaegya zele Ehabe kɛ ɔyɛ a, na asoo Ehabe zukoale debie vile mɔɔ ɔhɔle zo wɔ alehyenlɛ ne anu la anu?\n5 Yilaegya hɔle Ehabe ɛkɛ na ɔzele ye kɛ: “Kɔli na no, ɔboalekɛ mede nganeɛ mɔɔ kile kɛ ezule ɛlɛba aradɔ a.” Asoo belemgbunli ɛtane ɛhye zukoale debie vile mɔɔ ɔhɔle zo wɔ alehyenlɛ ne anu la anu? Kɛlɛtokɛ ne anga, noko yɛnnwu edwɛkɛ biala mɔɔ kile kɛ ɔnlunle ɔ nwo na ɔzɛlɛle ngapezonli ne kɛ ɔboa ye ɔmaa ɔzɛlɛ ɛtanefakyɛ ɔvi Gyihova ɛkɛ a. Ehabe anyɛ, emomu ‘ɔhɔle kɛ ɔkali debie.’ (1 Arl. 18:41, 42) Na Yilaegya noko ɛ?\n6, 7. Duzu a Yilaegya yɛle nwolɛ nzɛlɛlɛ a, na duzu ati ɔ?\n6 “Yilaegya vole hɔle Kamɛle Boka ne azo, ɔkponle ɔ nwo na ɔvale ɔ ti ɔzianle ɔ gyakɛ avinli.” Ehabe hɔle kɛ ɔkali aleɛ la, Yilaegya nyianle adenle vale ye nzɛlɛlɛ dole ye anwuma Selɛ ne anyunlu. Yɛ kɛzi bɛhanle ye mɛlɛbɛnwoaze ne anwo edwɛkɛ wɔ ɛke la nzonlɛ—Yilaegya hotole na ɔkponle ɔ nwo mɔɔ asɛɛ ɔ nyunlu ɛbikye ɔ gyakɛ kpɔkɛ. Duzu a ɛnee ɔlɛyɛ a? Ɔngyia kɛ yɛbabɔ yɛ ati anu yɛaha. Baebolo ne ka kile yɛ wɔ Gyemise 5:18 kɛ, Yilaegya zɛlɛle bieko manle ezule dɔle. Ɔbayɛ kɛ nzɛlɛlɛ ɛhye a ɛnee ɔlɛyɛ wɔ Kamɛle Boka ne azo la.\nYilaegya nzɛlɛlɛ ne lale kɛzi ɔkulo kɛ Nyamenle ɛhulolɛdeɛ yɛ ɛkɛ la ali\n7 Gyihova lumuale hanle kɛ: “Mebamaa ezule adɔ.” (1 Arl. 18:1) Ɛhye ati Yilaegya zɛlɛle kɛ Gyihova ɛhulolɛdeɛ ɛyɛ ɛkɛ kɛmɔ Gyisɛse hilele ye ɛdoavolɛ ne mɔ wɔ ɛvolɛ kɛyɛ apenle ko anzi kɛ bɛyɛ la.—Mat. 6:9, 10.\n8. Duzu a Yilaegya neazo ne maa yɛnwu ye wɔ nzɛlɛlɛ nwo a?\n8 Yilaegya neazo ne kile yɛ ninyɛne dɔɔnwo wɔ nzɛlɛlɛ nwo. Debie mɔɔ ɛnee hyia Yilaegya kpalɛ la a le Nyamenle ɛhulolɛdeɛ mɔɔ ɔbara nu la. Yɛlɛyɛ nzɛlɛlɛ a ɔle kpalɛ kɛ yɛbahakye kɛ: “Saa yɛdua [Nyamenle] ɛhulolɛ zo yɛbiza ye debie biala a ɔtie yɛ.” (1 Dwɔn 5:14) Ɔda ali kɛ ɔwɔ kɛ yɛnwu Nyamenle ɛhulolɛdeɛ amaa yeadie yɛ nzɛlɛlɛ—ɛhye ati a ɔwɔ kɛ yɛsukoa Baebolo ne dahuu la. Nɔhalɛ nu, kɛmɔ ɛnee menli ne kɔsɔɔti mɔɔ wɔ Yilaegya sua zo la ɛlɛnwu amaneɛ la ati, ɛnee ɔkpondɛ kɛ ezule ne tɔ. Ɔbayɛ kɛ mekɛ mɔɔ ɔnwunle nwanwane ninyɛne mɔɔ Gyihova ɛyɛ wɔ kenle zɔhane la, ɔvile ahonle nu ɔyɛle Gyihova mo. Yɛdayɛ noko yɛkpondɛ kɛ yɛfi ahonle nu yɛyɛ Gyihova mo wɔ yɛ nzɛlɛlɛ nu na yɛkile kɛ yɛdwenle awie mɔ anwo.—Bɛgenga 2 Kɔlentema 1:11; Felepaema 4:6.\nƆnyianle Anwodozo Na Ɔzinzale\n9. Duzu a Yilaegya zele ye sonvolɛ ne kɛ ɔyɛ a, na subane nwiɔ boni a yɛbazuzu nwo a?\n9 Yilaegya nyianle anwodozo kɛ Gyihova bamaa ezule adɔ, noko ɛnee ɔnze mekɛ mɔɔ Gyihova bayɛ ɛhye a. Yemɔti duzu a ngapezonli ne yɛle wɔ zɔhane mekɛ ne anu a? Yɛ mɔɔ kɛlɛtokɛ ne hanle la nzonlɛ: “Ɔzele ye sonvolɛ ne kɛ, ‘Kɔ ɛ nyunlu na to ɛ nye nyevile nu.’ Sonvolɛ ne hɔle na ɔrahanle kɛ, ‘Mennwu debie wɔ nehane.’ Yilaegya zele ye kɛ, ‘Kɔ zɔhane fane nsuu.’” (1 Arl. 18:43) Yilaegya neazo ne maa yɛnwu ɛzukoalɛdeɛ nwiɔ bie. Mɔɔ lumua la, yɛ anwodozo mɔɔ ngapezonli ne nyianle la nzonlɛ. Akee suzu kɛzi ɔzinzale la anwo.\nYilaegya kpondɛle sɛkɛlɛneɛ mɔɔ ɔkile kɛ ɔnrɛhyɛ Gyihova bamaa ezule adɔ la\n10, 11. (a) Adenle boni azo a Yilaegya lale anwodozo mɔɔ ɔlɛ wɔ Gyihova ɛwɔkɛ ne anu la ali ɛ? (b) Duzu ati a ɔwɔ kɛ yɛnyia anwodozo ko ne ala ɛ?\n10 Ɔluakɛ Yilaegya nyianle Gyihova ɛwɔkɛ ne anu anwodozo la ati, ɔkpondɛle sɛkɛlɛneɛ mɔɔ ɔbahile kɛ ɔnrɛhyɛ Gyihova bamaa ezule adɔ la. Ɔzoanle ye sonvolɛ ne kɛ ɔhɔgyinla ɛleka mɔɔ wɔ anwuma kpalɛ la ɔnlea saa ɔbanwu debie mɔɔ kile kɛ ezule ne ɛlɛba aradɔ la a. Ye sonvolɛ ne ziale rahanle arɛlebɔlɛ edwɛkɛ ɛhye: “Mennwu debie wɔ nehane.” Ɛnee maanle nu le wienyi yɛɛ ɔda ali kɛ ezule ne ɛtɛmunlanle. Ɛyɛle debie ngakyile bie nzonlɛ ɔ? Kakye kɛ ɛnee ɔtɛkyɛle biala a Yilaegya hanle hilele Belemgbunli Ehabe kɛ: “Mede nganeɛ mɔɔ kile kɛ ezule ɛlɛba aradɔ a.” Duzu ati a ngapezonli ne hanle edwɛkɛ ɛhye wɔ mekɛ mɔɔ ezule ne ɛtɛmunlanle la ɛ?\n11 Ɛnee Yilaegya ze ɛwɔkɛ mɔɔ Gyihova ɛbɔ la. Kɛ Gyihova ngapezonli nee ɔ gyakɛ anu gyinlavolɛ la, ɔnyianle anwodozo kɛ Nyamenle bali Ye edwɛkɛ zo. Ɛnee Yilaegya anwodozo ne anu yɛ se, yemɔti ɔdele nganeɛ kɛ ezule ne ɛlɛtɔ bɔbɔ. Ɛhye maa yɛkakye edwɛkɛ mɔɔ Baebolo ne hanle wɔ Mosisi anwo la: “Ɔgyinlanle kpundii kɛ sonla mɔɔ ɛnwu Nyamenle ne mɔɔ bɛnnwu ye la.” Asoo zɔhane a ɛdie Nyamenle ɛdi a? Ɔmaa yɛ ninyɛne dɔɔnwo mɔɔ yɛbahola yɛagyinla zo yɛanyia ɔ nee ye ɛwɔkɛ ne mɔ anu diedi la.—Hib. 11:1, 27.\n12. Kɛzi Yilaegya lale ye ali kɛ ɔlɛsinza ɛ, na kɛzi ɔyɛle ye nyɛleɛ wɔ amungu ekyi ne mɔɔ ɔdele nwolɛ edwɛkɛ la anwo ɛ?\n12 Eza yɛ kɛzi Yilaegya zinzale la nzonlɛ. Ɔzoanle ye sonvolɛ ne bieko, tɛ ko anzɛɛ fane nwiɔ, emomu fane nsuu! Nea kɛzi gyima ɛhye mɔɔ sonvolɛ ne yɛle la bamaa yeavɛ a, noko Yilaegya ammaa ɔ sa nu ando na ɛnee yebɔ kpɔkɛ kɛ ɔkpondɛ sɛkɛlɛneɛ. Na sonvolɛ ne hɔle mɔɔ tɔ zolɛ fane nsuu ne la, ɔrahanle ɔhilele Yilaegya kɛ: “Menwu amungu ekyi bie mɔɔ ye kpole le kɛ sonla sa taakɛ la kɛ ɔlɛmaa ɔ nwo zo wɔ nyevile nu lɔ.” Ɛbahola wɔayɛ sonvolɛ ne mɔɔ yedɛlɛ ɔ sa nu na ɔlɛfa ɔ sa taakɛ ne yeazuzu amungu ne mɔɔ ɔlɛmaa ɔ nwo zo wɔ Nyevile Kpole ne anu la anwo nvoninli ɔ? Bie a sonvolɛ ne adwenle yɛle ye kɛ amungu ekyi ne ɛnrɛhola ɛnrɛyɛ ɛhwee. Noko ɛnee ɔle debie titile ɔmaa Yilaegya. Yilaegya zele ye sonvolɛ ne kɛ: “Ka ɛ nwo kɔze Belemgbunli Ehabe kɛ, ɔziezie ye konle ehwili ne mɔɔ ɔtɛnla nu la na ɔmaa ɔ nwo ɛyɛ ndɛ ɔhɔ sua nu na anrɛɛ ezule kɛbo ye.”—1 Arl. 18:44.\n13, 14. (a) Kɛ ɔkɛyɛ na yɛazukoa kɛzi Yilaegya zinzale la ɛ? (b) Duzu a maa yɛnwu kɛ ɔwɔ kɛ yɛyɛ ninyɛne ndɛndɛ a?\n13 Yilaegya yɛle neazo bieko manle yɛ. Yɛdayɛ noko yɛde mekɛ mɔɔ ɔnrɛhyɛ na Nyamenle ali ninyɛne nwo gyima yeamaa ye bodane ara nu la anu. Yilaegya hendɛle manle ezule ne dɔle; Nyamenle azonvolɛ mɔɔ wɔ ɛkɛ ɛnɛ la ɛlɛkendɛ mekɛ mɔɔ ewiade ɛtane ɛhye bahɔ ye awieleɛ la. (1 Dwɔn 2:17) Kɔkpula kɛ Gyihova Nyamenle bali ninyɛne nwo gyima la, ɔhyia kɛ yɛsinza dahuu kɛmɔ Yilaegya yɛle la. Nyamenle Ara ne, Gyisɛse, dule ye ɛdoavolɛma folɛ kɛ: “Yemɔti bɛzinza, ɔboalekɛ bɛnze kenle mɔɔ bɛ Awulae ne kɛra la.” (Mat. 24:42) Asoo ɛnee Gyisɛse ɛlɛkile kɛ ye ɛdoavolɛma ne ɛnrɛnwu mɔɔ bazi kolaa na awieleɛ ne ara la ɔ? Kyɛkyɛ, ɔluakɛ ɔhanle ninyɛne mɔɔ basisi kolaa na awieleɛ ne ara la anwo edwɛkɛ dɔɔnwo. Yɛ muala yɛbahola yɛanwu sɛkɛlɛneɛ mɔɔ kile kɛ “ewiade ɛhye ɛlɛba awieleɛ la.”—Bɛgenga Mateyu 24:3-7.\nAmungu ekyi ne manle Yilaegya nyianle anwodozo kɛ ɔnrɛhyɛ na Gyihova amaa ezule adɔ. Awieleɛ mekɛ ne anwo sɛkɛlɛneɛ ne maa yɛnwu kɛ ɔwɔ kɛ yɛyɛ yɛ ninyɛne ndɛndɛ\n14 Sɛkɛlɛneɛ ne foa biala maa yɛnyia daselɛ mɔɔ di munli mɔɔ tumi wɔ nu. Asoo daselɛ ɛhye mɔ ala baboa amaa yɛayɛ yɛ ninyɛne ndɛndɛ wɔ yɛ ɛzonlenlɛ mɔɔ yɛfa yɛmaa Gyihova la anu ɔ? Amungu ekyi ne manle Yilaegya nyianle anwodozo kɛ ɔnrɛhyɛ na Gyihova amaa ezule adɔ. Asoo bɛyele ngapezonli ne mɔɔ di nɔhalɛ la arɛle bɛdole ɔ sa nu?\nGyihova Manle Bɛ Nwo Dɔle Bɛ Na Ɔyilale Bɛ\n15, 16. Duzu ninyɛne a sisile ndɛndɛ a, na duzu a ɛnee Yilaegya anye la kɛ Ehabe bayɛ a?\n15 Kɛlɛtokɛ ne ka kile yɛ kɛ: “Yeangyɛ biala yɛɛ maanle nu munlanle na eza ɔbɔle ɔ bo kɛ ɔtu anwoma a. Ezule ne dɔle kpole kpalɛ. Ehabe hanle ye ehwili ne hɔle Gyɛzɛlii nehane.” (1 Arl. 18:45) Ninyɛne sisile ndɛndɛ. Mɔɔ ɛnee Yilaegya sonvolɛ ne ɛlɛka ngapezonli ne nrɛlaleɛ ne ahile Ehabe la, amungu ekyi ne yɛle dɔɔnwo na ɔmanle maanle nu yɛle awozinli. Anwoma kpole bie dule. Awieleɛ kolaa ne, wɔ ɛvolɛ nsa siane nsia anzi, ezule ne dɔle wɔ Yizilayɛ. Azɛlɛ ne mɔɔ ɛnee ɛyɛ resee la nyianle nzule. Kɛmɔ ezule ne dɔle kpole la ati, azule Kaehyɔn ne yile na ɔwowole Beeyale ngapezoma mɔɔ bɛhunle bɛ la mogya ne. Ɛhye manle Yizilayɛma mɔɔ ɛde atua la nyianle adenle yele Beeyale ɛzonlenlɛ vile ɛkɛ na bɛnyianle ɛtanefakyɛ.\n“Ezule ne dɔle kpole kpalɛ”\n16 Zɔhane ala a ɛnee Yilaegya anye la kɛ ɔbayɛ a! Bie a ɛnee ɔlɛdwenle kɛzi Ehabe bayɛ ye nyɛleɛ wɔ ninyɛne mɔɔ ɛnee ɛlɛkɔ zo la anwo. Asoo Ehabe banlu ɔ nwo na yeahwe ɔ nwo yeavi Beeyale ɛzonlenlɛ mɔɔ ɛkpɔlɔ la anwo? Mɔɔ hɔle zo kenle ko ne la manle ɔnyianle ninyɛne dɔɔnwo mɔɔ ɔbagyinla zo yeayɛ nzenzaleɛ a. Nɔhalɛ nu, yɛnrɛhola yɛnrɛnwu debie mɔɔ ɛnee Ehabe ɛlɛdwenle nwo a. Kɛlɛtokɛ ne ka kile yɛ sikalɛ kɛ belemgbunli ne “hanle ye ehwili ne hɔle Gyɛzɛlii nehane.” Asoo ɔzukoale debie ɔvile mɔɔ zile la anu? Asoo ɔzile kpɔkɛ kɛ ɔbahakyi ye adwenle? Edwɛkɛ mɔɔ sisile nzinlii la hilele kɛ yeanyɛ zɔ. Noko ɛnee kenle ne ɛtɛkɔle awieleɛ ɛtɛmanle Ehabe nee Yilaegya.\n17, 18. (a) Yilaegya lua Gyɛzɛlii adenle ne azo la, duzu a zile a? (b) Duzu a yɛ nwanwane wɔ kɛzi Yilaegya nriandile vile Kamɛle hɔle Gyɛzɛlii la anwo a? (Eza nea ɔ bo ɛkɛ edwɛkɛ ne.)\n17 Gyihova ngapezonli ne vale adenle mɔɔ Ehabe noko vale zo la azo. Ɛnee adenle ne wale, maanle nu ɛyɛ awozinli, na adenle ne anu ɛyɛ mɛtɛlɛmɛtɛlɛ. Noko edwɛkɛ fofolɛ bieko zile.\n18 “Mekɛ ne anu ɛnee [Gyihova] Sunsum ne gyi Yilaegya anwo, yemɔti ɔbɛzale na ɔnriandile ɔlumuale Ehabe anyunlu ɔhɔle Gyɛzɛlii.” (1 Arl. 18:46) Ɔda ali kɛ ɛnee ‘Gyihova sunsum ne’ wɔ Yilaegya anwo zo wɔ nwanwane adenle zo. Ɔvi ɛleka mɔɔ ɔwɔ mɔɔ ɔkɔ Gyɛzɛlii la le mayɛlɛ 19, na ɛnee Yilaegya ɛyɛ kpanyinli. * Pɛ kɛzi ngapezonli ne hwehwenle ye tɛladeɛ tendenle ne hɔle anwuma, na ɔkyekyele amaa ɔ nwo ayɛ ndɛ na yeanriandi yeava adenle ne mɔɔ zolɛ ɛyɛ mɛtɛlɛmɛtɛlɛ azo la anwo nvoninli nea—ɔnriandile ɛsesebɛ ɔhɔdole belemgbunli ne konle ehwile ne na ɔzenle ɔ nwo ɔhɔle teatea!\n19. (a) Ngapezo boni mɔ a anwosesebɛ mɔɔ Nyamenle vale manle Yilaegya la maa yɛkakye a? (b) Mekɛ mɔɔ Yilaegya ɛlɛnriandi ahɔ Gyɛzɛlii la, duzu a ɔnwunle ye wienyi a?\n19 Nea kɛzi ɛhye bayɛ nyilalɛ amaa Yilaegya a! Bie a anwosesebɛ mɔɔ ɔnyianle, mɔɔ ɔbayɛ kɛ yeanyia bie ɛlɛ wɔ ye mgbavolɛ nu la manle ɔ nye liele kpole. Ɛhye maa yɛkakye ngapezo ne mɔ mɔɔ kile kɛ nɔhavoma banyia kpɔkɛdelɛ mɔɔ di munli nee anwosesebɛ wɔ azɛlɛ ye azo Paladaese ne anu la. (Bɛgenga Ayezaya 35:6; Luku 23:43) Mekɛ mɔɔ Yilaegya lua adenle ne mɔɔ zolɛ ɛyɛ mɛtɛlɛmɛtɛlɛ anu la, ɔnwunle ye wienyi kɛ ɔ Ze Gyihova, nɔhalɛ Nyamenle ne, anye ɛlie ɔ nwo!\n20. Duzu a yɛyɛ a Gyihova bayila yɛ a?\n20 Gyihova lɛ ɛhulolɛ kɛ ɔbayila yɛ. Bɛmaa yɛyɛ ninyɛne mɔɔ ɔbamaa yeayila yɛ la; mɔdenle biala mɔɔ yɛbabɔ la fɛta. Kɛmɔ Yilaegya yɛle la, ɔhyia kɛ yɛsinza, na yɛneɛnlea daselɛ mɔɔ kile kɛ ɔnrɛhyɛ na Gyihova ali ninyɛne nwo gyima ndɛndɛ wɔ mekɛ ɛtane ɛhye anu la anu. Yɛlɛ daselɛ dɔɔnwo mɔɔ maa yɛnyia anwodozo bɔkɔɔ wɔ Gyihova, “nɔhavo Nyamenle” ne anu kɛmɔ Yilaegya yɛle la.—Edw. 31:5.\n^ ɛden. 18 Ɛhye anzi, Gyihova manle Yilaegya tetele Yilaehya mɔɔ nzinlii bɛhanle kɛ “yemɔ yɛɛ anrɛɛ boa Yilaegya wɔ ye gyima ne ɛyɛlɛ nu” la. (2 Arl. 3:11) Yilaehya yɛle Yilaegya sonvolɛ, na ɔda ali kɛ ɔboale nrenya kpanyinli ne.\nKɛzi Yilaegya lale ye ali kɛ ɔkulo nzɛlɛlɛ ɛyɛlɛ ɛ?\nKɛzi Yilaegya lale anwodozo mɔɔ ɔlɛ ye wɔ Gyihova ɛwɔkɛ nu la ali ɛ?\nƐzinzalɛ nwo neazo boni a Yilaegya yɛle a?\nDuzu a ɛkulo kɛ ɛyɛ amaa wɔazukoa Yilaegya diedi ne a?\nFa nwa awie Fa nwa awie Ɔzinzale Na Ɔhendɛle\nYilaegya—Ɔzinzale Na Ɔhendɛle


<< < Levitiki 18 > >>\nFyɔnrɔ kala na naŋa naa jɛlɛ si daga mbe pye\n1 Yawe Yɛnŋɛlɛ làa para Moyisi wi ni ma yo 2 wigi sɛnrɛ nda ti yo Izirayɛli woolo pe kan fɔ:\n«Muwi mi yɛn Yawe Yɛnŋɛlɛ, ye Yɛnŋɛlɛ le. 3 Ezhipiti tara nda yàa pye ma cɛn wa ti ni, kagala ŋgele ti woolo pàa pye na piin, yaga kaa ke piin. Mila kee ye ni wa Kana tara nda ni, kagala ŋgele pe yɛn na piin wa, yaga ka saa ke piin. Yaga ka saa tanri ki tara woolo pe kalɛgɛlɛ ke na. 4 Yaa tanri na kakɔnndɛgɛŋgɛlɛ koro naa na ŋgasegele ke na; katugu muwi mi yɛn Yawe Yɛnŋɛlɛ, ye Yɛnŋɛlɛ le.\n5 «Yaa tanri na kakɔnndɛgɛŋgɛlɛ naa na ŋgasegele ke na. Lere ŋa kaa tanri ke na, wi yaa yinwege ta ke fanŋga na. Muwi mi yɛn Yawe Yɛnŋɛlɛ le†.\n6 «Yoro Izirayɛli woolo wa kpɛ si daga mbe sinlɛ wi go lere ni. Muwi mi yɛn Yawe Yɛnŋɛlɛ le.\n7 «Maga kɔɔn to wi tifaga mbe sinlɛ ma yɛɛra nɔ wi ni. Kiga pye ma, mɔ̀ɔ nɔ wi tifaga fun; katugu ma nɔ wi.\n8 «Maga ka sinlɛ ma to jɔ wa yɛgɛ ni; kiga pye ma, mɔ̀ɔ to wi tifaga†.\n9 «Ma njɔ nakoma ma jɔnlɔ sumboro ŋa wi yɛn to nuŋgba ma ni, nakoma nɔ nuŋgba ma ni, a pòo koro wa ye go, nakoma go ka yɛgɛ ni, maga ka sinlɛ wi ni†.\n10 «Maga ka sinlɛ ma pishyɛnwoo ni, ko kɔrɔ wo yɛn ma pinambyɔ wi sumborombyɔ nakoma ma sumborombyɔ wi sumborombyɔ ni; kiga pye ma, ma yaa ma yɛɛ tifaga.\n11 «Maga ka sinlɛ ma to jɔ wa yɛgɛ sumborombyɔ ni; katugu wi yɛn ma to wi sumborombyɔ, ma pye ma njɔ nakoma ma jɔnlɔ sumboro.\n12 «Maga ka sinlɛ ma to wi nɔsepyɔ sumboro wa ni; katugu wi yɛn ma to wi go lere.\n13 «Maga ka sinlɛ ma nɔ wi nɔsepyɔ sumboro wa ni; katugu wi yɛn ma nɔ wi go lere.\n14 «Maga kɔɔn to wi nɔsepyɔ lenaŋa wa tifaga mbe sinlɛ wi jɔ wi ni; katugu wi yɛn ma nijɛ†.\n15 «Maga ka sinlɛ ma pinambyɔ wa jɔ ni; katugu wi yɛn ma pijɔ, maga ka sinlɛ wi ni†.\n16 «Maga ka sinlɛ ma nɔsepyɔ lenaŋa wa jɔ ni; kiga pye ma, ma yaa ma nɔsepyɔ lenaŋa wi tifaga†.\n17 «Maga ka sinlɛ jɛlɛ wa ni, mbe sinlɛ wi sumborombyɔ ni. Maga ka sinlɛ ki jɛlɛ wi pishyɛnwoo ŋa wi yɛn jɛlɛ wa ni, ko kɔrɔ wo yɛn wi pinambyɔ wo sumborombyɔ nakoma wi sumborombyɔ wo sumborombyɔ ni; katugu pe yɛn ki jɛlɛ wi go leele. Ki kala li yɛn katijaanga†.\n18 «Maga kɔɔn jɔ wi nɔsepyɔ sumboro wa pɔri ma jɔ mbe sinlɛ wi ni, mbe njɔfɔ wi ta yinwege na; katugu ki mbe ya yenjara yirige njɔ wo naa jɔnlɔ pe sɔgɔwɔ.\n19 «Maga ka sinlɛ jɛlɛ wa ni wi jogosanga wi ni; katugu wi yɛn fyɔngɔ ni†.\n20 «Maga ka sinlɛ ma lewee yɛnlɛ wa jɔ ni, mbɔɔn yɛɛ tɛgɛ fyɔngɔ ni wi ni†.\n21 «Maga kɔɔn piile wa wɔ saraga mboo kan yarisunŋgo Molɔki† ki yeri; kiga pye ma, ma yaa na mɛgɛ ki tifaga†. Muwi mi yɛn Yawe Yɛnŋɛlɛ le.\n22 «Maga ka sinlɛ ma naŋa yɛnlɛ ni paa yɛgɛ ŋga na pe ma sinlɛ jɛlɛ ni. Ki kala li yɛn katijaanga†.\n23 «Maga ka sinlɛ yaayogo ni mbɔɔn yɛɛ tɛgɛ fyɔngɔ ni ki ni. Jɛlɛ si daga mboo yɛɛ kan yaayogo yeri ki sinlɛ wi ni; ki kapyege ki yɛn kala na li yɛn ma piri†.\n24 «Yaga ka ki kagala ŋgele la kpɛ pye mbe ye yɛɛ tɛgɛ fyɔngɔ ni, katugu cɛngɛlɛ ŋgele mi yaa ke woolo pe purɔ wa ye yɛgɛ, ki kagala ŋgele koro pe maa piin, ma pe yɛɛ tɛgɛ fyɔngɔ ni. 25 Pe tara ti ni fuun ti yɛn fyɔngɔ ni ki kagala ke kala na. Ko ki ti mi yaa jɔlɔgɔ wa wa tara ti ni pe mbasinmɛ pi kala na. Ki tara tì je ti woolo pe na.\n26 «Ki kala na, yoro Izirayɛli tara piile naa nambannjɛɛnlɛ mbele pe yɛn laga ye sɔgɔwɔ, yaa tanri na ŋgasegele koro naa na kakɔnndɛgɛŋgɛlɛ ke na. Yaga ka ki katijangara ta kpɛ pye. 27 Leele mbele pàa pye ma cɛn wa ki tara ti ni ye yɛgɛ, pàa pye na ki katijangara ti piin ma tara ti tɛgɛ fyɔngɔ ni. 28 Yoro wo na, yaga kari tɛgɛ fyɔngɔ ni naa, jaŋgo tiga ka je ye na paa yɛgɛ ŋga na mbele pàa pye ma cɛn wa ti ni ye yɛgɛ tìla je pe na we. 29 Leele mbele fuun pe yaa kaa ki katijangara nda ta piin, pe yaa ka pe purɔ mbe pe wɔ wi woolo pe sɔgɔwɔ.\n30 «Sɛnrɛ nda fuun mì yo ye kan, yeri lɛ yaa tanri ti na. Katijangara nda pàa keli na piin wa tara ti ni na ye fa pan, yaga kaa ta kpɛ piin, jaŋgo mbe ye yɛɛ tɛgɛ fyɔngɔ ni ti pyewe pi kala na. Muwi mi yɛn Yawe Yɛnŋɛlɛ, ye Yɛnŋɛlɛ le.»


1 Samoɛle 17 | Yintanɛte Zo Baebolo | Ewiade Fofolɛ Ngilebɛbo\nSamoɛle Mɔɔ Limoa 17:1-58\nDevidi lile Golayate anwo zo konim (1-58)\nGolayate golole Yizilayɛma anwo (8-10)\nDevidi hanle kɛ ɔ nee ye baho (32-37)\nDevidi honle wɔ Gyihova duma nu (45-47)\n17 Na Filisitiama+ boɔboale bɛ ɛlɔne* ne anloa kɛ bɛkɔ konle. Bɛboɔboale bɛ nloa wɔ Soko,+ mɔɔ wɔ Dwuda la na bɛyɛle bɛ azokoɛleɛ wɔ Soko nee Azika avinli+ wɔ Yifɛse-damem.+ 2 Sɔɔlo nee Yizilayɛma boɔboale bɛ nloa na bɛyɛle bɛ azokoɛleɛ wɔ Yilaa Bɔnza ne anu,+ na bɛhyehyɛle bɛ nwo kɛ bɛ nee Filisitiama kaho. 3 Ɛnee Filisitiama wɔ boka ko azo yɛɛ Yizilayɛma noko wɔ boka ko azo, na ɛnee bɔnza la bɛ avinli. 4 Akee katakyie bie vi Filisitiama azokoɛleɛ ne vindele; bɛfɛlɛ ye Golayate,+ ɔvi Gate,+ ye tendenle le kubit nsia yɛɛ waa ko.* 5 Ɔzo kɔbele kyɛlɛ yɛɛ ɔwula kɔbele konle tɛladeɛ.* Ye kɔbele konle tɛladeɛ ne ɛlomboɛ+ le hyikɛle 5,000.* 6 Ɔ gyakɛ enyinlike ne le kɔbele yɛɛ kɔbele atwɛ ezinra*+ gyela ɔ bati. 7 Ye atwɛ baka ne le kɛ menli mɔɔ nwo ndanlɛ la mgbunla,+ yɛɛ ye atwɛ ne ati bulalɛ ne ɛlomboɛ le hyikɛle 600;* ɛnee ye sonvolɛ ne mɔɔ lɛ ye enyinlike ne la li ɔ nyunlu. 8 Akee ɔragyinlanle ɛkɛ na ɔdeanle nu ɔvɛlɛle Yizilayɛma mɔɔ ɛra baho la+ na ɔzele bɛ kɛ: “Duzu ati a bɛhyehyɛ bɛ nwo kɛ bɛbaho a? Menle Filisitianli, yɛɛ bɛdabɛ noko bɛnle Sɔɔlo sonvolɛma ɔ? Bɛye sonla bɛrɛla na me nee ye ɛbɔ ye zo. 9 Saa ɔkola ɔ nee me ko na ɔku me a, yɛbayɛ bɛ sonvolɛma. Noko saa medi ɔ nwo zo konim na meku ye a, bɛbayɛ yɛ sonvolɛma na bɛazonle yɛ.” 10 Akee Filisitianli ne hanle kɛ: “Megolo Yizilayɛma mɔɔ ɛra baho la+ anwo ɛnɛ kenle ye. Bɛmaa me sonla, na me nee ye ɛho!” 11 Mɔɔ Sɔɔlo nee Yizilayɛma dele Filisitianli ne edwɛkɛ ne la, ɛzulolɛ hanle bɛ na bɛ ahonle dule kpole. 12 Devidi le Ɛfelatanli+ bie mɔɔ vi Bɛtelɛhɛm+ mɔɔ wɔ Dwuda, mɔɔ bɛfɛlɛ ye Gyɛsi+ la ara. Ɛnee ɔlɛ mralɛ mrenyia mɔtwɛ+ na Sɔɔlo mekɛ zo ɛnee yeyɛ ɛrelera. 13 Gyɛsi amra mrenyia mgbanyinli nsa ne doale Sɔɔlo hɔle konle ne.+ Ɔ mra nsa ne mɔɔ hɔle konle ne la, bɛfɛlɛ kpanyinli ne Ɛlayabe,+ mɔɔ tɔ zo nwiɔ la a le Abenadabe+ yɛɛ mɔɔ tɔ zo nsa la a le Hyamaa.+ 14 Devidi a le kakula kpalɛ a,+ na mgbanyinli nsa ne doale Sɔɔlo. 15 Ɛnee ɔyɛ a Devidi fi Sɔɔlo anwo ɛkɛ na ɔsia ɔkɔnea ye papa mboane ne mɔ+ wɔ Bɛtelɛhɛm. 16 Ɛnee Filisitianli ne bagyinla ɔ bo zo ne nwonlomɔ nee nɔsolɛ biala too kenle 40. 17 Akee Gyɛsi zele ɔ ra Devidi kɛ: “Mesɛlɛ wɔ, fa abɛlɛ ngyehye yifa* ko nee paano bulu ɛhye na yɛ ye ndɛndɛ fa kɔmaa ɛ mediema ne mɔ wɔ azokoɛleɛ nehane. 18 Na fa kyiisi* bulu ɛhye kɔmaa kpanyinli ne mɔɔ nea menli apenle nwo zo la; eza nea kɛzi ɛ mediema ne mɔ anwo de la na fa debie fi bɛ nwo lɔ bahile kɛ bɛte kpɔkɛ.” 19 Ɛnee bɛ nee Sɔɔlo yɛɛ Yizilayɛma kɔsɔɔti mɔɔ ɛha la wɔ Yilaa Bɔnza ne anu+ na bɛ nee Filisitiama ɛlɛko.+ 20 Ɔti Devidi dwazole nwonlomɔ mangyee ne na ɔvale mboane ne mɔ ɔwulale awie asa anu; akee ɔboɔboale ɔ nwo na ɔhɔle kɛ mɔɔ Gyɛsi hanle hilele ye la. Mɔɔ ɔdwule azokoɛleɛ ɛkɛ ne la, ɛnee ɛlɔne ne ɛlɛkɔ konle ne anloa na bɛlɛto konle edwɛne. 21 Yizilayɛma nee Filisitiama boɔboale bɛ ɛlɔne ne mɔ anloa bɛmaanle bɛ nye bɔle zolɛ. 22 Ɛkɛ ne ala Devidi gyakyile ye ninyɛne ne maanle ahenle mɔɔ nea ninyɛne ne azo la, na ɔnriandile ɔhɔle ɛlɔne ne anu. Mɔɔ ɔdwule ɛkɛ ne la, ɔbizale kɛzi ɔ mediema ne mɔ anwo de la.+ 23 Mɔɔ ɔ nee bɛ ɛlɛtendɛ la, katakyie ne mɔɔ bɛfɛlɛ ye Golayate,+ Filisitianli ne mɔɔ ɔvi Gate la rale. Ɔvi Filisitiama ɛlɔne ne anu ɔvindele, na ɔhanle edwɛkɛ ko ne ala mɔɔ ɔka ye dɛba la,+ na Devidi dele. 24 Mɔɔ Yizilayɛma kɔsɔɔti nwunle nrenyia ne la, bɛ ahonle dule na bɛnriandile.+ 25 Yizilayɛma ne hanle kɛ: “Bɛnwu nrenyia ɛhye mɔɔ ɛlɛba la? Ɔba yearagolo Yizilayɛma anwo.+ Awie mɔɔ kɛhu ye la belemgbunli ne bamaa ye anwonyia dɔɔnwo, ɔbava ɔ ra raalɛ yeamaa ye,+ na bɛbaye ye papa sua nu amra bɛavi ninyɛne bie mɔ anu wɔ Yizilayɛ.” 26 Devidi bizale menli mɔɔ gyigyi ɔ nwo ɛkɛ ne la kɛ: “Duzu a bɛbayɛ bɛamaa awie mɔɔ kɛhu Filisitianli ne mɔɔ gyi nehane na ɔkɛye Yizilayɛ ɔkɛvi anyiemgba ɛhye anu la ɛ? Ɔluakɛ Filisitianli ɛhye mɔɔ bɛtɛpɛle ye mrenyiazo la a le nwane mɔɔ ɔwɔ kɛ ɔgolo tease Nyamenle ne ɛlɔne mɔɔ ɛra baho la anwo a?”+ 27 Na menli ne hanle edwɛkɛ ko ne ala hilele ye kɛ: “Ɛhye a bɛbayɛ bɛamaa awie mɔɔ kɛhu ye la.” 28 Mɔɔ ɔ diema kpanyinli Ɛlayabe+ dele kɛ ɔ nee menli ne ɛlɛtendɛ la, ɔvale Devidi anwo ɛya na ɔhanle kɛ: “Duzu ati a wɔra ɛke a? Nwane a ɛgyakyile mboane ekyi ne ɛmaanle ye wɔ fienemgbole ne anu a?+ Meze wɔ anwomemaazo* ne nee adwenle ɛtane mɔɔ wɔnyia la; ɛrale kɛ ɛbanlea konle ne bie.” 29 Na Devidi hanle kɛ: “Duzu a meyɛ a? Edwɛkɛ ala a melɛbiza a!” 30 Ɔti ɔgyakyile ye na ɔhakyile ɔ nye wɔ sonla fofolɛ ɛkɛ na ɔbizale edwɛkɛ ko ne ala,+ na mualɛ ko ne ala a menli ne vale maanle ye a.+ 31 Bɛdele Devidi edwɛkɛ ne mɔɔ ɔhanle la na bɛbɔle Sɔɔlo amaneɛ. Ɔti Sɔɔlo maanle bɛhɔvɛlɛle ye bɛrɛlɛle ye. 32 Devidi zele Sɔɔlo kɛ: “Awie biala mmamaa ye ahonle tu* ɔlua ɔdaye ti. Wɔ sonvolɛ bahɔ na ɔ nee Filisitianli ɛhye ahɔho.”+ 33 Noko Sɔɔlo zele Devidi kɛ: “Ɛnrɛhola ɛ nee Filisitianli ɛhye ɛnrɛho, ɔluakɛ ɛle kakula,+ na yemɔ, sumunli ye mgbavolɛ nu amuala, ɔle sogyanli.”* 34 Devidi zele Sɔɔlo kɛ: “Mekɛ mɔɔ wɔ sonvolɛ nea ye papa mboane ne la, awenade rale bɛ nwo zo,+ yɛɛ ezizile noko rale bɛ nwo zo, na bɛ nuhua ko biala hyele mboane ne mɔ bie. 35 Mendoale ye na membɔle ye na menliele boane ne menvile ɔ nloa anu. Mɔɔ ɔdwazole ɔrale me nwo zo la, menzɔle ye awudwolɛ* ne anu na membɔle ye mengunle ye. 36 Wɔ sonvolɛ ɛhu awenade nee ezizile, na Filisitianli ɛhye mɔɔ bɛtɛpɛle ye mrenyiazo la bayɛ kɛ bɛ nuhua ko la, ɔluakɛ yegolo tease Nyamenle ne ɛlɔne ne mɔɔ ɛra baho la anwo.”+ 37 Akee Devidi doale zo hanle kɛ: “Gyihova mɔɔ liele me vile awenade nee ezizile sa nu la, ɔdaye a ɔbalie me yeavi Filisitianli ɛhye asa anu a.”+ Na Sɔɔlo zele Devidi kɛ: “Kɔ, Gyihova nee wɔ ɛhɔ.” 38 Akee Sɔɔlo vale ye tɛladeɛ wulale Devidi. Ɔvale kɔbele kyɛlɛ ɔzoale ye na ɔvale konle tɛladeɛ ɔwulale ye. 39 Devidi vale ye konle dadeɛ ne hendanle na ɔbɔle mɔdenle kɛ ɔkɔ noko yeangola, ɔluakɛ ɛnee ɔtɛwulale bie ɛlɛ. Devidi zele Sɔɔlo kɛ: “Menrɛhola menrɛwula ɛhye mɔ menrɛhɔ, ɔluakɛ metɛwulale bie ɛlɛ.” Yemɔti Devidi yeyele guale ɛkɛ. 40 Ɔvale ye kpɔma ne ɔlɛle ye ɔ sa nu na ɔsesale awolɛ nnu mɔɔ nwolɛ le tonlotonlo la ɔvile azudenle* ne anu ɔguale ye mboaneneavolɛ baage ne anwo kodoku ne anu na ɔvale ye totoabɔ ne+ ɔlɛle ye ɔ sa nu. Akee ɔbɔle ɔ bo kɛ ɔbikye Filisitianli ne. 41 Filisitianli ne rale ɔ nyunlu na ɔbikyele Devidi kpalɛ, na ɛnee ye sonla ne mɔɔ lɛ ye enyinlike ne la li ɔ nyunlu. 42 Mɔɔ Filisitianli ne dole ɔ nye na ɔnwunle Devidi la, yeambu ye bie, ɔluakɛ ɔnwunle kɛ ɔle kakula mɔɔ ɔbolo na ɔ nwo yɛ fɛ ala.+ 43 Ɔti Filisitianli ne zele Devidi kɛ: “Mele twea+ la ati a ɛlɛfa mbaka wɔara me nwo zo a?” Na Filisitianli ne vale ye nyamenle ne mɔ wale Devidi amonle. 44 Filisitianli ne zele Devidi kɛ: “Wɔmɔ bɛla, na mebava wɔ nwonane meamaa anwomanyunlu nloma nee ɛbɔ nu nane ali.” 45 Devidi buale Filisitianli ne kɛ: “Ɛlɛfa konle dadeɛ nee atwɛ tendenle yɛɛ atwɛ ezinra*+ a wɔara me nwo zo a, noko mame, ɛlɔne Gyihova, Yizilayɛ ɛlɔne ne mɔɔ ɛra baho la Nyamenle ne, mɔɔ wɔgolo ɔ nwo* la+ duma nu a melɛba ɛ nwo zo a.+ 46 Ɛnɛ kenle ye, Gyihova bava wɔ awula me sa nu,+ mebahu wɔ na meapɛ ɛ ti; na ɛnɛ kenle ye, mebava Filisitiama ɛlɔne ne avunli meamaa anwomanyunlu nloma nee ɛbɔ nu nane ali; na azɛlɛ ye azo amra amuala banwu kɛ Nyamenle bie wɔ Yizilayɛ.+ 47 Na menli kɔsɔɔti mɔɔ ɛyia ɛke la banwu kɛ, tɛ konle dadeɛ anzɛɛ atwɛ a Gyihova dua zo die ngoane a,+ ɔluakɛ konle ne le Gyihova ɛdeɛ,+ na ɔbava bɛ muala yeawula yɛ sa nu.”+ 48 Akee Filisitianli ne zieziele ɔ nwo na ɔyɛle ye ngyikyi ngyikyi kɛ ɔba Devidi anwo zo, noko Devidi nriandile ndɛndɛ hɔle ɛlɔne ne anyunlu hɔyiale Filisitianli ne. 49 Devidi vale ɔ sa wulale ye baage ne anu na ɔyele bolɛ ko na ɔvale ɔwulale totoabɔ ne anu ɔdole. Ɔbɔle Filisitianli ne anwoma zo na ɔminle ɔhɔle nu, ɔdɔle aze na ɔ nyunlu butule aze.+ 50 Yemɔti Devidi vale bolɛ nee totoabɔ lile Filisitianli ne anwo zo konim; ɔbɔle Filisitianli ne na ɔhunle ye, wɔ mekɛ bɔbɔ mɔɔ ɔnlɛ konle dadeɛ biala wɔ ɔ sa nu la.+ 51 Devidi nriandile hɔgyinlanle ɔ nwo zo. Akee ɔzɔle Filisitianli ne konle dadeɛ ne anu+ na ɔhwenle ɔvile ye boa ne anu ɔvale ɔpɛle ɔ ti amaa yeanwu kɛ amgba yewu. Mɔɔ Filisitiama nwunle kɛ bɛ katakyie ne ɛwu la, bɛnriandile.+ 52 Na Yizilayɛma nee Dwudama dwazole na bɛwudole kpole na bɛvoanle Filisitiama ndinlizo wɔ bɔnza ne anu+ too bɛhɔdwule Ɛkelɔn nlenkɛ mgbole ne mɔ anloa,+ na bɛhunle Filisitiama bɛguale adenle ne anu ɔvi Hyaleeyem+ too kɔdwu Gate nee Ɛkelɔn. 53 Mɔɔ Yizilayɛma gyakyile Filisitiama ɛvoanlɛ na bɛziale bɛrale la, bɛhɔsesale bɛ azokoɛleɛ ɛkɛ ne ninyɛne ne mɔ. 54 Akee Devidi vale Filisitianli ne ati ne hɔle Gyɛlusalɛm, noko ɔvale Filisitianli ne konle ninyɛne ne mɔ ɔguale ye ɛdanlɛsua ne anu.+ 55 Mekɛ mɔɔ Sɔɔlo nwunle kɛ Devidi ɛlɛkɔ ahɔyia Filisitianli ne la, ɔbizale Abenɛɛ,+ ɛlɔnema kpanyinli ne kɛ: “Abenɛɛ, nwane ara a le kakula ɛhye?”+ Abenɛɛ buale kɛ: “O belemgbunli, mekɛ ala mɔɔ ɛde aze la, menze!” 56 Belemgbunli ne hanle kɛ: “Kpondɛ ahenle mɔɔ ɔ ra a le kpavolɛ ne la.” 57 Ɔti mɔɔ Devidi hunle Filisitianli ne na ɔziale ɔrale ala la, Abenɛɛ vale ye hɔle Sɔɔlo anyunlu, ɛnee ɔlɛ Filisitianli ne+ ati ne wɔ ɔ sa nu. 58 Akee Sɔɔlo bizale ye kɛ: “Kakula, nwane ara a le wɔ?” Na Devidi hanle kɛ: “Mele wɔ sonvolɛ Bɛtelɛhɛmenli+ Gyɛsi+ ara.”\n^ Ye tendenle le kɛyɛ M 2.9 (fuutu 9 enkyi 5.75). Nea Mok. B14.\n^ Konle tɛladeɛ ɛhye le kɛ fɛlɛ nwo abonle la.\n^ Kɛyɛ kg 57. Nea Mok. B14.\n^ Kɛyɛ kg 6.84. Nea Mok. B14.\n^ Hibulu aneɛ nu, “meleke.”\n^ Anzɛɛ “mmamaa ɛzulolɛ ka ye.”\n^ Anzɛɛ “ɔle sonla mɔɔ kɔ konle.”\n^ Hibulu aneɛ nu, “ɔ kɛsa.”\n^ Anzɛɛ “mɔɔ ɛ nee ye ɛdwudwu.”\n1 Samoɛle 17


3 Dwɔn 1:1-14\nGayɛse ɛhanvolɛ (5-8)\nDayɛtelɛfizi anwomemaazo (9, 10)\n1 Nrenyia kpanyinli ne,* melɛkɛlɛ meahɔmaa kulovolɛ Gayɛse mɔɔ mekulo ye nɔhalɛ nu la. 2 Kulovolɛ, meyɛ asɔne kɛ ɔwie wɔ boɛ wɔ debie biala anu na ɛde kpɔkɛ kpalɛ, kɛ mɔɔ ɔlɛwie wɔ* boɛ kɛkala la. 3 Na me nye liele kpole wɔ mekɛ mɔɔ mediema ne mɔ rale na bɛlile nɔhalɛ ne mɔɔ ɛlɛ nu la anwo daselɛ kɛ mɔɔ ɛkɔ zo ɛdua nɔhalɛ ne anu la. 4 Debie biala ɛnyɛ me anyelielɛ* ɛndɛla ɛhye: kɛ mekɛde kɛ me mra ne mɔ lua nɔhalɛ ne anu. 5 Kulovolɛ, ɛda wɔ nɔhalɛlilɛ ali wɔ mɔɔ ɛyɛ ɛmaa mediema ne mɔ la anu, bɔbɔ bɛdabɛ mɔɔ bɛle nyɛvolɛ la. 6 Bɛli wɔ ɛlɔlɛ ne anwo daselɛ wɔ asafo ne anu. Mesɛlɛ wɔ, gyakyi bɛ adenle kɛ mɔɔ ɔkɛzɔ Nyamenle anye la. 7 Ɔluakɛ ye duma nu ti a bɛhɔle a, na bɛanlie debie biala bɛanvi maanle maanle ne anu amra ɛkɛ. 8 Yemɔti ɔwɔ kɛ yɛsonle menli zɛhae mɔ nyɛvolɛ amaa yɛdayɛ noko yɛayɛ nɔhalɛ ne anwo gyimayɛvoma ne mɔ bie. 9 Mengɛlɛle kɛlata mengɔmaanle asafo ne, noko Dayɛtelɛfizi mɔɔ kulo kɛ ɔdi bɛ nyunlu la, ɛnva ɛbulɛ ɛnlie debie biala mɔɔ vi yɛ ɛkɛ la. 10 Ɛhye ati a saa meba a, mebamaa gyima mɔɔ ɔlɛyɛ yeava yeaheha yɛ nwo edwɛkɛ ɛtane ɛtane la ala ali la. Yeanga ye zɔ, ɔkpo kɛ ɔkɛvi ɛbulɛ nu ɔkɛlie mediema ne mɔ; yɛɛ bɛdabɛ mɔɔ bɛkulo kɛ bɛdie bɛ la, ɔbɔ mɔdenle kɛ ɔsi bɛ adenle na ɔtu bɛ ɔfi asafo ne anu. 11 Kulovolɛ, mmasukoa mɔɔ le ɛtane la, emomu sukoa mɔɔ le kpalɛ la. Awie mɔɔ yɛ kpalɛ la vi Nyamenle. Awie mɔɔ yɛ ɛtane la ɛtɛnwunle Nyamenle. 12 Bɛ muala yɛɛ nɔhalɛ mumua ne ɛli Dimiteleɛse anwo daselɛ kpalɛ. Nɔhalɛ nu, yɛdayɛ noko yɛlɛdi ɔ nwo daselɛ na bɛze kɛ yɛ daselɛlilɛ ne le nɔhalɛ. 13 Melɛ edwɛkɛ dɔɔnwo mɔɔ anrɛɛ ɔwɔ kɛ mekɛlɛ wɔ a, noko mengulo kɛ mefa pɛne nee ɛnke mekɛlɛ. 14 Noko akee, me nye la kɛ ɔnrɛhyɛ mebanwu ɛ nyunlu na me nee wɔ adendɛ. Anzodwolɛ ɛha wɔ. Yɛ gɔnwo mɔ biza wɔ. Bobɔ agɔnwolɛma ne mɔ aluma ngoko na biza bɛ maa me.